Iram-Kaum Ad Nabi Hud: Atlantis Padang Pasir

Setelah peristiwa banjir besar (The Great Flood) yang melanda bumi pada zaman Nabi Nuh a.s maka lahirlah beberapa keturunan daripada anak-anak baginda. Keturunan mereka menyebar di serata dunia dan salah keturunan yang menjadi lokasi diutuskan nabi seterusnya, iaitu Nabi Hud a.s kepada kaum Ad adalah berlaku di kota Iram yang terkenal dengan sebutan kota legenda ‘Atlantis of the Sands’, yang terhapus peradabannya daripada catatan sejarah.

Diantara ayat-ayat yang mengisahkan tentang Nabi Hud a.s bersama peradaban Ad:

Al A’raf 25-72.Hud 50-60.Al Mu’minun 31-41.Asy Syu’ara’ 123-140.Fushilat 15-16.Al Ahqaf 21-25.Adz Dzariyat 41-42.An Najm 50-55.Al Qomar 18-22.Al Haqqah 6-8.Al Fajr 6-14.

DALIL QURAN KISAH NABI HUD A.S DAN KAUM AD

Nabi Hud a.s tinggal di negara Yaman, di sebuah tempat yang bernama Al-Ahqaaf (bukit-bukit berpasir). Di sana kaum Ad yang pertama berketurunan sampai kepada Nabi Nuh a.s. Mereka tinggal di rumah-rumah yang memiliki tiang-tiang yang besar sepertimana dalam surah al-Fajr ayat 7 sehingga 8:

7: (Iaitu) penduduk Iram (ibu kota tempat tinggal kaum Ad) yang mempunyai bangunan-bangunan yang tinggi (tiangnya).

8: Yang belum pernah dibangun (suatu kota) seperti itu, di negeri-negeri lain.

Kaum Ad bukan sahaja membina rumah dan bangunan yang tinggi-tinggi, bahkan mereka membina benteng pertahanan untuk melindungi kota mereka daripada serangan musuh sepertimana di dalam surah as-Syu’ara ayat 128 sehingga 129:

128: Apakah kamu mendirikan pada tiap-tiap tanah tinggi bangunan untuk bermain-main (bermewah-mewah).

129: Dan kamu membuat benteng-benteng dengan maksud agar kamu kekal (di dunia).

Bukti kaum Ad adalah bangsa yang kuat setelah hancurnya bangsa Nabi Nuh a.s, sepertimana dinyatakan oleh Allah swt dalam firmannya surah al-A’raf ayat 69:

69: Dan ingatlah oleh kamu sekalian di waktu Allah menjadikan kamu sebagai pengganti-pengganti (yang berkuasa) setelah lenyapnya kaum Nuh, dan Allah telah melebihkan kekuatan tubuh dan perawakanmu (daripada kaum Nuh itu). Maka ingatlah nikmat-nikmat Allah agar kamu mendapat keberuntungan.

Kaum Ad yang terkenal dengan peradaban yang tangguh, sering menang dalam apa-apa pertempuran ke atas para musuh dari wilayah atau kerajaan lain. Kaum Ad disuburkan dengan keturunan yang ramai. Selain kepakaran mereka dalam menbina bangunan atau benteng dan penyusunan pasukan tentera, mereka juga berkembang dalam bidang agrikultur dengan menanam pelbagai jenis tanaman selain mengembala haiwan domestik sepertimana di dalam surah as-Syu’ara ayat 130 sehingga 134:

130: Dan apabila kamu menyiksa, maka kamu menyiksa sebagai orang-orang yang kejam dan bengis.

131: Maka bertakwalah kepada Allah dan taatlah kepadaku.

132: Dan bertakwalah kepada Allah yang telah menganugerahkan kepadamu apa yang kamu ketahui.

133: Dia telah menganugerahkan kepadamu binatang-binatang ternak dan anak-anak.

134: Dan kebun-kebun dan mata air.

Walaupun kaum Ad telah mencapai tahap keemasan dalam peradaban mereka, tetapi mereka tetap menyekutukan Allah swt sepertimana kaum Nabi Nuh a.s. Nabi Hud a.s diutuskan Allah swt ke atas bangsanya untuk mengajak mereka meninggalkan penyembahan kepada berhala dan menyembah Allah swt semata-mata. Kisah seruan Nabi Hud a.s ke atas umatnya diungkap di dalam surah al-A’raf ayat 65 sehingga 68.

Nabi Hud a.s berseru:

65: Wahai kaumku! Sembahlah Allah, sekali-kali tidak ada Tuhan yang berhak disembah bagimu selain Dia. Maka mengapa kamu tidak bertakwa kepada-Nya.

Dan kaum Ad membalas seruan baginda:

66: Sesungguhnya Kami benar-benar memandang kamu dalam keadaan kurang akal dan sesungguhnya kami menganggap kamu termasuk orang-orang yang berdusta.

Nabi Hud a.s tetap tidak berputus asa dalam menyeru dakwah kepada umatnya:

67: Wahai kaumku! Tidak ada padaku kekurangan akal sedikit pun, tetapi aku ini adalah utusan dari Tuhan semesta alam.

68: Aku menyampaikan amanat-amanat Tuhanku kepadamu dan aku hanyalah pemberi nasihat yang terpercaya bagimu.

Kaum Ad semakin menjadi sombong dan menolak segala seruan baginda. Mereka menjadi lebih keras dan mengelarkan Nabi Hud a.s sebagai orang yang gila. Di dalam surah al-Hud ayat 53 sehingga 54:

53: Wahai Hud! Kamu tidak mendatangkan kepada kami suatu bukti yang nyata, dan kami sekali-kali tidak akan meninggalkan sembahan-sembahan kami kerana perkataanmu, dan kami sekali-kali tidak akan mempercayai kamu.

Dan mereka dengan berani mengatakan bahawasanya Nabi Hud a.s telah menjadi gila disebabkan menolak sembahan kaum Ad:

54: Kami tidak mengatakan melainkan bahwa sebahagian sembahan kami telah menimpakan penyakit gila ke atas dirimu.

Cercaan dan hinaan kaum Ad ke atas Nabi Hud a.s tidak berhenti. Mereka semakin galak dalam mengolok-olokkan kenabian baginda. Mereka tidak percaya dengan kewujudan Tuhan Nabi Hud a.s. Mereka tetap setia menyembah berhala-berhala sembahan yang mereka ukir sendiri. Kesabaran baginda mencapai puncaknya. Nabi Hud a.s berkata sepertimana dalam firman Allah swt di dalam surah al-Hud 54 sehingga 57:

54. Sesungguhnya aku bersaksi kepada Allah dan saksikanlah olehmu sekalian bahawa sesungguhnya aku berlepas diri dari apa yang kamu persekutukan dengan yang lain, sebab itu jalankanlah tipu dayamu semuanya terhadapku dan janganlah kamu memberi tangguh kepadaku.

55. Sesungguhnya aku bertawakal kepada Allah Tuhanku dan Tuhanmu. Tidak ada suatu binatang melata pun melainkan Dialah yang memegang ubun-ubunnya.

56. Sesungguhnya Tuhanku di atas jalan yang lurus.

57. Jika kamu berpaling, maka sesungguhnya aku telah menyampaikan kepadamu apa (amanat) yang aku diutus (untuk menyampaikannya) kepadamu. Dan Tuhanku akan mengganti (kamu) dengan kaum yang lain (dari) kamu, dan kamu tidak dapat membuat mudharat kepadaNya sedikit pun. Sesungguhnya Tuhanku adalah Maha Pemelihara segala sesuatu.

Kaum Ad membalas ancaman dan nasihat Nabi Hud a.s dengan berkata sepertimana dalam surah al-A’araf ayat 70 dan 71.

70. Maka datangkanlah azab yang kamu ancamkan kepada kami jika kamu termasuk orang-orang yang benar.

Nabi Hud a.s pun menjawab hinaan mereka.

71: Sungguh sudah pasti kamu akan ditimpa azab dan kemarahan dari Tuhanmu. Apakah kamu sekalian hendak membantah dengan aku tentang nama-nama (berhala) yang kamu berserta nenek moyangmu menamakannya, padahal Allah sekali-kali tidak menurunkan hujah untuk itu? Maka tunggulah (azab itu), sesungguhnya aku juga termasuk orang yang menunggu bersama kamu.

Maka kisah ini dilanjutkan, setelah beberapa waktu, suasana kota Iram berubah secara drastik. Awan-awan yang membawa hujan tidak terlihat di langit Iram. Cuaca berubah. Kemarau semakin menghampiri. Telaga dan sumber air yang dikumpulkan atau disimpan oleh kaum Ad semakin mengering. Kebun tananam mereka tidak berbuah dan haiwan-haiwan ternakan mati kekeringan. Sumber makanan dan air di kota Iram terbatas. Mereka tidak tahu. Azab Allah swt semakin menghampiri.

Sehinggalah pada suatu hari, terlihatnya sebuah awan yang berlalu menghampiri dada langit kota Iram. Masyarakat Ad bersorak kegembiraan. Mereka menyangka awan tersebut membawa hujan rahmat. Tetapi Nabi Hud a.s berkata, ianya awan yang membawa azab yang bakal menutup dan menghapuskan peradaban Ad buat selama-lamanya. Kisah ini diambil daripada firman Allah swt di dalam surah al-Ahqaf ayat 24.

24: Maka ketika mereka melihat azab itu berupa awan yang menuju ke lembah-lembah mereka, berkatalah mereka (kaum Ad): “Inilah awan yang akan menurunkan hujan kepada kami”.

Nabi Hud a.s membalas dakwaan mereka dengan berkata:

“(Bukan!) bahkan itulah azab yang kamu minta agar datang dengan segera (iaitu) angin yang mengandung azab yang pedih”.

Suasana kota Iram setelah dilanda azabNya:

“Yang menghancurkan segala sesuatu dengan perintah Tuhannya, maka jadilah mereka tidak ada yang kelihatan lagi kecuali (bekas-bekas) tempat tinggal mereka. Demikianlah Kami memberi balasan kepada kaum yang berdosa”.

Bukan semua kaum Ad yang dihancurkan oleh Allah swt tetapi sebahagian bangsa Ad yang sudah beriman dan menjadi pengikut Nabi Hud a.s diselamatkan oleh Allah swt. Dalil ini dapat dilihat dalam surah al-A’raf ayat 72:

72: Maka Kami selamatkan Hud beserta orang-orang yang bersamanya dengan rahmat yang besar dari Kami, dan Kami tumpaskan orang-orang yang mendustakan ayat-ayat Kami, dan mereka bukanlah orang-orang yang beriman.

Setelah kehancuran peradaban Ad di kota Iram, maka Nabi Hud a.s beserta kaum Ad yang beriman berpindah lalu menuju ke Hadramaut, Yaman.

Kemusnahan kaum Ad dan kota Iram disenaraikan sebagai ‘The Lost Civilization’ atau Peradaban Yang Lenyap.

KOTA IRAM: MELALUI TAFSIRAN IBNU KATSIR.

Daripada dalil Quran di atas, Ibnu Katsir telah menuliskan tentang segala sejarah berkaitan Nabi Hud a.s dan keadaan kota Iram pada waktu tersebut.

Menurut Ibnu Katsir di dalam Kitab Kisah Para Nabi:

1. NAMA:

Hud bin Syalikh bin Irfakhsyadz bin Sam bin Nuh.

Ibnu Jarir r.a pula berpendapat, nama baginda adalah Hud a.s bin Abdullah bin Ribah bin Ad bin Aush bin Sam bin Nuh a.s.

2. KAUM:

Nabi Hud a.s berasal daripada suku kabilah yang bernama Ad. Ad bin Aush bin Sam bin Nuh a.s.

Kaum Ad merupakan generasi keempat keturunan Nabi Nuh a.s. Nabi Hud a.s juga merupakan kaum Ad. Mereka mempunyai hubungan kekerabatan yang jauh dengan kaum seterusnya iaitu kaum Thamud, Amalek, Madyan, Jurhum dan lain-lain. Setelah peristiwa banjir besar yang melanda bumi dalam sirah Nabi Nuh a.s, para keturunan baginda menyebar luas ke serata semenanjung Arab dan wilayah-wilayah yang lainnya.

Di dalam kitab Shahih Ibnu Hibban, Rasulullah saw menyatakan adanya empat orang nabi dari bangsa Arab iaitu Nabi Hud, Nabi Saleh, Nabi Syuaib dan diriku (Nabi Muhammad saw). Thamud (kaum Nabi Saleh a.s) dan Madyan (kaum Nabi Syuaib a.s) setelah kemusnahan kaum Ad, telah mewarisi kemahiran dalam membina bangunan di padang pasir melalui pahatan-pahatan batu di gunung mahupun di batu yang besar.

Jadinya, tidak pelik sekiranya dikatakan mereka mempunyai hubungan kekerabatan yang tidak terlalu jauh. Ad yang dikisahkan dalam peristiwa Nabi Hud a.s merupakan generasi kedua dan terakhir yang menetap di kota Iram.

3. LOKASI:

Mereka tinggal di kawasan bukit berpasir yang terletak diantara Oman dan Hadramaut. Lebih spesifik, kawasan ini dinamakan as-Syahr yang berdekatan dengan lembah Mughits. Mereka membina penempatan dan akhirnya berjaya menaiktarafkan sebagai sebuah kota di rantau selatan Arab iaitu kota Iram.

Pendapat lain pula mengenalpasti lokasi kota Iram berkemungkinan di Damaskus atau Iskandariah (Alenxandria), Mesir. Tetapi pendapat ini ditolak kerana ketiadaan sumber dan bukti yang kukuh.

4. BAHASA:

Nabi Hud a.s dipercayai sebagai orang pertama yang bercakap dalam bahasa Arab. Tetapi dalam hal ini, ilmuwan Islam mempunyai dua pendapat lainnya, iaitu selain Nabi Hud a.s, Nabi Adam a.s dan Nabi Nuh a.s.didakwa sebagai manusia pertama yang berbicara dalam bahasa Arab.

5. SEMBAHAN:

Ibnu Katsir juga berkata, kaum Ad menjadi bangsa pertama yang menyembah berhala kembali setelah peristiwa banjir besar Nabi Nuh a.s. Nama dewa atau tuhan mereka adalah Shamda, Shamud dan Hira.

6. AZAB:

Mengikut tafsiran para ulama, kota Iram dilanda musim kemarau selama tiga tahun tanpa henti. Tatkala datangnya awan hitam ke dada langit kota, masyarakat Ad bergembira, walhal Nabi Hud a.s pada ketika itu sedang bersedih. Di dalam gumpalan awan hitam tersebut terlihatnya sebuah pusaran angin yang seakan-akan api yang bergelojak.

Kaum Ad dilanda azab ini selama tujuh malam, lapan hari tanpa henti kecuali kaum Ad yang beriman kepada Allah swt. Dari sebuah hadis shahih, dikatakan angin tersebut merupakan angin dari Barat. Angin yang sangat sejuk dan memusnahkan. Angin yang dihantarkan ini menyedut kaum Ad dan melemparkan mereka kembali ke tanah dalam keadaan yang menyayatkan hati sepertimana dari surah ad-Dzariyat ayat 42:

“..angin itu tidak membiarkan satupun yang dilaluinya, melainkan dijadikannya seperti serbuk”.

Daripada petikan sumber-sumber ini, ianya boleh diumpamakan seperti puting beliung atau angin ribut. Mayat-mayat kaum Ad mati bergelimpangan di atas tanah laksana pokok-pokok kurma yang menyembah ke bumi, sepertimana dalam surah al-Qamar ayat 20:

“..yang menggelimpangkan manusia seakan-akan mereka pokok kurma yang tumbang”.

SEJARAH KOTA IRAM MELALUI BEBERAPA PENELITIAN DAN SUMBER MUSLIM DAN BARAT.

Pandangan pertama, lokasi keberadaan kota Iram masih dikenalpasti berada di kawasan antara sempadan Yaman dan Oman atau berada di kawasan lingkungan Quarter Empty atau Rub al-Khali yang meliputi kawasan Arab Saudi, Oman dan Yaman.

1. Di dalam buku ‘Muqaddimah’ karya Ibnu Khaldun, bapa sejarawan Islam, beliau menyatakan tentang sejarah kota Iram.

Ad adalah seorang pemimpin Kerajaan Ad dan dia mempunyai dua orang anak bernama Shadid dan Shaddad. Setelah kewafatan Ad, Shadid menaiki takhta tetapi tidak bertahan lama lalu beliau pun meninggal dunia. Kerusi pemerintahan Kerajaan Ad diserahkan kepada putera kedua, Shaddad. Raja Shaddad pernah mendengar tentang kewujudan dan keindahan syurga lalu baginda berhasrat untuk membina syurga di sebuah tempat, maka Iram menjadi lokasi yang sesuai kerana ianya adalah pusat perdagangan antarabangsa.

Raja Shaddad pun memulakan projek membina dan menghiasi kota Iram dengan pelbagai struktur bangunan, kediaman dan kebun-kebun bunga serta buah-buahan selama 300 tahun lamanya (umur Raja Shaddad melangkaui 900 tahun). Raja Shaddad berkeinginan untuk menjadikan kota Iram sebagai pusat pentadbirannya setelah ia siap sepenuhnya.

Kota ini dibuat daripada emas, perak dan permata dan dibentengi dengan benteng pertahanan yang sangat kuat daripada serangan musuh. Pada fasa-fasa pembinaan inilah, ramai pengunjung dan pedagang datang dari luar untuk berjualan di sini. Para penduduk di kota ini menjadi semakin kaya-raya.

Tetapi, dalam mereka mengejar harta dunia, mereka juga semakin lupa dengan Allah swt. Zaman pun berlalu. Kota Iram pun siap sepenuhnya. Raja Shaddad bersama rombongan kerajaannya bertolak dari istana menuju ke kota Iram. Ketikamana lagi satu hari satu malam jarak perjalanan, baginda mendapat khabar bahawasanya kota Iram telah dimusnahkan oleh Allah swt. Catatan ini direkodkan oleh at-Thabari, at-Tha’alibi dan az-Zamakhshari.

2. Di dalam buku bertajuk ‘The A to Z of Prophets in Islam and Judaism’ oleh Scott B. Noegel dan Brannon M. Wheeler:

Kota Iram merupakan kota yang disebutkan di dalam Quran dalam kisah Nabi Hud a.s. Beberapa sumber menyatakan Iram membawa maksud sebagai sebuah nama kaum, bukannya nama sebuah kota. Nama kota kaum Ad pada masa itu adalah Dhat al-Imad.

Pendapat seterusnya mendakwa Iram merupakan nama gelaran sebuah kawasan, Tanah Iram. Kota ini dikatakan berdiri teguh selama 500 tahun lamanya sebelum ianya dimusnahkan Tuhan. Hasil binaan bangunan-bangunan kota ini terdiri daripada emas, perak dan batu permata yang ditambang oleh mereka. Kekayaan kota ini menjadikan mereka sebagai peradaban yang ditakuti oleh musuh di sekitarnya. Kerana itulah, kajian di Barat mengelarkannya sebagai Atlantis of the Sands atau Iram of the Pillars.

3. Di dalam buku ‘Religious Tourism in Asia: Tradition and Change Through Case Studies and Narratives’ disunting oleh Shin Yasuda, Razaq Raj dan Kevin Griffin:

Kota Iram terkenal sebagai kota penting komersial dalam perdagangan antara wilayah-wilayah lain. Raja atau pemerintah Iram, mempunyai akses yang sangat luas dalam mendapatkan bekalan emas, perak dan batu-batu pertama dari seluruh kawasan dalam projek pembinaan dan pengindahan kota tersebut.

4. Melalui buku ‘Sejarah Arab Sebelum Islam: Geografi, Iklim, Karakteristik dan Silsilah’ oleh Dr. Jawwad Ali:

Yaqut al-Hamawi, ahli geografi Muslim terkenal, menyatakan tanah Wabar merupakan bekas runtuhan kota Iram berdasarkan keadaan geografinya di sana iaitu sebuah gunung berpasir bernama Gunung Aj’a yang mudah didaki oleh unta dan di puncak gunung pasir ini tempat tinggalnya kaum Ad dan terletaknya kota Iram. Yaqut al-Hamawi pula mendakwa kaum Ad dan kaum Iram adalah dua jenis kaum yang berbeza. Di sini terdapat banyak batu yang dipahat dengan lukisan-lukisan.

Tetapi, para peneliti lain menolak dakwaan Yaqut berkaitan perbezaan kaum Ad dan kaum Iram adalah berbeza walhal Ad adalah nama kaum dan Iram nama sebuah kota atau kawasan yang didiami oleh mereka.

5. Di dalam buku ‘Journey to the End of Islam’ oleh Michael Knight, dinyatakan:

Kota Iram atau Ubar merupakan ibukota kaum Ad pada 3,000 SM. Arab Saudi menyatakan kawasan Rub al-Khali (Empty Quarter) merupakan bekas hentaman meteor zaman purba. Kawah meteor ini dikenali sebagai kawah Wabar. Dan kawasan hentaman inilah didakwa sebagai tapak kota Iram. Peradaban mereka dihancurkan oleh sebuah meteor dari langit yang berkelajuan 40,000-70,000 km/jam yang seberat 3,500 ton.

Meteor ini terpecah kepada empat bahagian setelah memasuki ruangan atmosfera sebelum menghempas kota Iram. Impak hentaman ini disamakan seperti impak bom atom yang dijatuhkan di kota Hiroshima, Jepun pada Perang Dunia Kedua.

Tetapi dakwaan mengenai hempasan meteor dan kemusnahan kaum Ad tidak sama sekali sama kerana meteor ini dikatakan terhempas pada 250 tahun yang lalu, terlalu jauh dari zaman kaum Ad. Padahal, Ranulph Fiennes, penulis buku ‘Atlantis of the Sand’ mengatakan kaum Ad hancur disebabkan azab dari bencana alam.

Daripada bab ini, kota Iram digambarkan berada di sekitar kawasan Rub al-Khali, Arab Saudi-Oman-Yaman. Gambaran jelas menyatakan keluasan kota ini menyamai keluasan oasis tersebut. Sebuah benteng pertahanan yang dilengkapi oleh menara pengawal dibina mengelilingi kota dan dijelaskan menara-menara ini terlalu banyak sehinggakan ianya digelar ‘Iram of the Pillars’ atau dalam Quran ‘Iramazatil i’mad’, kota tiang.

Kekayaan kota ini didasari daripada kebijakan pemimpin Ad yang menjadikan ia sebagai sebuah kota eksport-import di selatan Arab. Pada masa ini, kota Iram merupakan satu-satunya kota yang berdiri di sini sebelum kemunculan kota Hegra di utara Arab.

Kaum Ad merupakan saudara jauh kaum Thamud. Kemahiran kaum Ad dalam membina bangunan yang besar dan kota diaplikasikan oleh kaum Thamud sesudahnya. Hasil bekalan emas, perak dan permata yang diterima sebagai barang rampasan atau jualan di kota tersebut dijadikan sebagai perhiasan memperindahkan kota syurga impian Raja Shaddad.

Tetapi malang sekali, kota megah ini tidak mampu bertahan lama apabila Allah swt menghantar puting beliung dan angin ribut yang kuat yang memusnahkan segala kemegahan mereka sehingga menjadi debu tanpa jejak. Selain Rub al-Khali, para peneliti juga menemui lokasi kedua yang disyaki mempunyai hubungan dengan kota Iram, iaitu kota Shisr di negara Oman.

KOTA IRAM: WUJUDKAH ‘ATLANTIS OF THE SANDS’ ATAU HANYA SEKADAR DONGENG QURAN?

Pada pandangan kedua, sebuah tapak kota kuno yang ditemui di daerah Shisr, Oman disyaki sebagai tapak kota Iram melalui beberapa penemuan yang mempunyai hubungan dekat dengan peristiwa dan kesan kejadian yang berlaku pada zaman Nabi Hud a.s.

1. Di dalam buku ‘The Rough Guide to Oman’ oleh Gavin Thomas:

Legenda kewujudan kota Ubar (Wubar), dikaitkan dengan kota Iram kaum Ad. Catatan fakta mengenai penemuan bekas runtuhan kota Iram pertama kali dicatatkan oleh seorang pengembara dari Eropah, Bertram Thomas di dalam catatannya, Arabia Felix, yang mendakwa telah menemui runtuhan tapak kota tersebut di sekitar kawasan berdekatan Rub al-Khali pada tahun 1930. Ketika dalam perjalanan ke utara Shisr, beliau melihat sebuah jalur jalan yang sangat baik terkambus di bawah debuan pasir.

Setelah dakwaan ini dikemukakan pada umum, ramai para arkeologi dan pemburu harta karun cuba menjejak kota Iram tersebut dari tahun 1930 sehingga 1940 tetapi usaha mereka membuahkan hasil yang nihil. Teka-teki jalanraya kota Iram menjadi misteri sehinggalah pada tahun 1980, seorang pengarah dari Amerika Syarikat juga seorang sejarawan profesional, Nicholas Clapp menggunakan teknologi imbasan radar HD yang terdapat di US Space Shuttle untuk mencari jalanraya yang didakwa oleh Bertram.

Dari tahun 1980 sehinggalah ke tahun 1990, akhirnya Nicholas Clapp, pengembara Britain Ranulph Fiennes dan ahli arkeologi Juris Zarins berjaya menyatukan kesemua klu-klu yang ditemui dari imbasan satelit tersebut. Setelah lapan belas bulan mereka berkhemah di kawasan ini, akhirnya mereka menemui tapak kota perdagangan berdekatan dengan daerah Shisr.

Penemuan ini menjadi tergempar di serata dunia dan menjadi tajuk utama pada tahun 1992 oleh media dan akhbar. Walaupun penemuan ini adalah penemuan yang berharga, tetapi mereka tidak mendakwa ianya tapak kota Iram atau Ubar kerana kekurangan data dan rekod. Nicholas Clap menuliskan tentang pengembaraan dan catatan sepanjang dalam ekpedisi mencari kota Iram di dalam buku bertajuk ‘The Road to Ubar: Finding the Atlantis of the Sands’.

Penemuan arkeologi di daerah Shisr, Oman membuktikan kebenaran Quran. Kota Iram merupakan kota yang dikelilingi oleh benteng pertahanan dan tiang yang dimaksudkan tersebut merupakan menara-menara pengawal yang mengelilingi kota.

Kota Iram didakwa dibina mengelilingi sebuah oasis di Rub al-Khali dan dikatakan jumlah penduduk tetap di kota tersebut adalah seramai 150 orang dan dikelilingi oleh 3,000 khemah yang disediakan untuk para pedagang dan pengunjung dari luar. Menara-menara ini dibina sepanjang perjalanan di jalur darat dari kota Iram melintasi kerajaan Ad. Kemungkinan tapak kota Shisr adalah sebahagian daripada kota Iram ataupun kota Shisr merupakan kota pembuka menuju ke kota Iram.

Mengikut rekod arkeologi pada tahun 1992 tersebut di kawasan Shisr, mereka telah menemui benteng pertahanan setebal 90 cm yang dilengkapi lapan buah menara pengawal, sebuah perigi air kuno dan pembakar kemenyan yang diperkirakan bertarikh 1000 SM dan 900 M sehingga 1400 M yang lalu dan penemuan barangan tembikar yang berunsurkan seni halus buatan dari Rom, Syria dan Yunani.

Dikatakan, maksud ‘Iram of the Pillars’ boleh merujuk kepada dua makna, iaitu ‘tiang’ ataupun ‘menara’.

2. Pada tahun 2007, ahli arkeologi, Juris Zarins yang meneliti tentang Iram menyatakan teori ‘sinkhole’ dalam ‘Southern Arabian Desert Trade Routes, Frankincense, Myrrh and the Ubar Legend’:

Kajian di tapak kota Shisr mendapati berkemungkinan kota tersebut terbenam di bawah padang pasir disebabkan terlalu banyak saluran air dan perigi yang dibina disekeliling kota. Tanah yang tidak dapat menampung struktur bangunan yang terlalu banyak menyebabkan sebahagian kota ini runtuh menyembah bumi. Teori ini berkemungkinan diterima kerana di dalam surah al-Ahqaf ayat 24 di atas:

“…yang menghancurkan segala sesuatu dengan perintah Tuhannya, maka jadilah mereka tidak ada yang kelihatan lagi kecuali (bekas-bekas) tempat tinggal mereka. Demikianlah Kami memberi balasan kepada kaum yang berdosa”.

Tetapi kalau diikutkan, lokasi kota Shisr dan Rub al-Khali terlalu jauh. Sekiranya kejadian ‘sinkhole’ berlaku di daerah Shisr sahaja, adakah ianya berimpak sehingga ke kota Iram di Rub al-Khali? Atapun adakah daripada kesan ‘sinkhole’ di Rub al-Khali memberikan impak terhadap kawasan di sekeliling termasuk kota Shisr?

Walaupun kajian ke atas kota Iram dan lokasi sebenarnya yang masih diteroka, tetapi kebanyakan para ilmuwan bersetuju tentang keberadaan lokasi kota ini yang masih tersembunyi dibawah padang pasir diantara negara Oman dan Yaman pada hari ini. Kewujudan kota Iram tidak mampu disangkal oleh mana-mana pihak termasuk bagi orientalis Barat.

3. Majalah National Geographic (edisi 154) yang dicetak pada Disember tahun 1978, menyatakan kota Iram sememangnya wujud berdasarkan dari kitab Quran sepertimana kewujudan kota Sodom dan Gamorrah.

Maka, kota Iram yang terkenal dengan gelaran Atlantis of the Sands pada suatu ketika dahulu, bukanlah sebuah kisah dongeng Quran mahupun karya Nabi Muhammad saw, bahkan ianya sebuah kota yang pernah dibina oleh sebuah peradaban manusia. Penemuan tapak kota purba Shisr di Oman, menyakinkan lagi untuk ahli arkeologi mengkaji dan menjejak peradaban kaum Ad secara lebih mendalam. Selagimana belum ditemui, mereka pasti akan mencarinya.

Akhir kalam, daripada kisah daripada Al-Quran mengenai kemusnahan kaum Ad, kita dapat melihat bagaimana kota Iram yang dijadikan sebagai kota perdagangan yang berfungsi sebagai pusat pertukaran barang dagangan oleh kaum Ad yang memiliki pelbagai kemudahan, pengaruh dan pertahanan, akhirnya hancur dibenam ke dalam padang pasir oleh Allah swt dalam tempoh masa 8 hari 7 malam sahaja.

Kaum Ad yang telah diberi peluang oleh Allah swt untuk menyembahnya setelah diberikan pelbagai kenikmatan dunia tidak mampu diselamatkan dengan kesombongan dan kekafiran mereka dalam menyekutukanNya. Pengajaran yang sudah dikhabarkan tidak didengar, malahan ianya memakan diri. Keagungan kota Iram dan kemegahan kaum Ad ditamatkan oleh Allah swt dan peninggalan mereka masih tidak diketahui keberadaannya. Ianya masih kekal menjadi sebuah tanda tanya kepada umat manusia.


Travelog Pulau Pinang

Sebenarnya percutian yang bermula dengan kegelisahan berakhir dengan satu percutian yang sangat mengujakan dan pengembaraan yang menarik. Mana tak gelisahnya pengalaman pertama naik flight dan pergi ke tempat yang dirancang bertiga cuma tinggal berdua? Abang sedara saya, Dr Farhan, yang boleh dikatakan ‘Kaki Travel’ tidak dapat join atas beberapa faktor.

Jadi tinggal la saya yang bertemankan rakan baik saya, izzudin untuk menempuhi beberapa ujian mencabar ni. Dah list kan dah apa yang cabaran cabaran perlu dilalui. Apa nak buat dekat airport nanti? Macam mana nak naik flight? Ke mana arah tujunya?

Jadi, ini mungkin boleh menjadi rujukan buat anda yang mahu travel buat pertama kalinya.

Kami ke KLIA 2 dari TBS menaiki bas khas yang disediakan untuk KLIA 2. Tiketnya cuma berharga rm10. Kami bertolak dari TBS pada pukul 5 pagi dan sampai ke sana pukul 5.50 pagi. Solat subuh dulu, baru bergerak ke atas untuk berlepas. Dengan petunjuk dari Dr Farhan, kami berjaya menaiki flight pada pukul 11 pagi dan mendarat di Penang pada lebih kurang dalam 11.45 pagi.

Kami terus mendapatkan bas untuk ke dorm kami yang terletak di kawasan Jalan Kapitan Georgetown.

Pengangkutan awam di Penang sememangnya sangat baik. Bas awam sentiasa ada. Tak putus putus.

Kami tinggal di Red Inn Court untuk dua hari. Jumlahnya cuma rm50 untuk tempahan awal. Zaman moden ni, memang semua benda boleh buat melalui online. Saya menempah hotel melalui laman web booking.com. Terdapat beberapa website lain, tapi saya rasa booking.com antara yang paling murah berbanding yang lain.

Setelah siap mandi, kami mula melakukan perjalanan pertama kami. Tempat pertama yang dituju haruslah berkaitan dengan makanan! Kami berjalan ke Restoran Kapitan dari dorm, cuma mengambil masa 5 minit. Untuk pengetahuan kalian, dorm kami sememangnya terletak di kawasan yang strategik. Segalanya ada di sini.

Saya juga telah membuat beberapa kajian menerusi internet berkaitan tempat tempat menarik di sekitar sini. Saya juga telah membuat kiraan jarak dan masa untuk sampai ke sesuatu destinasi dengan menggunakan Google Maps.
Lepas makan, kami bergerak ke Masjid Kapitan Keling untuk menunaikan solat dan meninjau masjid yang penuh bersejarah ini. Lepas tu, kami berjalan ke ‘ Clan Jetty’. Suasana disini agak menarik kerana berhadapan dengan tambak dan boleh nampak feri feri yang lalu. Sebelum pulang ke dorm, kami berjalan melalui ‘art street’. Lihat satu satu hasil seni di dinding dan bangunan bangunan disekeliling.

Kami sampai ke dorm pada pukul 8 lalu terus terkulai kepenatan akibat tidak tidur pada malam sebelumnya kerana tersangkut di TBS.

Perjalanan kami bermula pada awal pagi besoknya. Setelah sarapan, kami bergerak ke Gurney Drive/Persiaran Gurney menggunakan perkhidmatan Uber Taxi untuk ke checkpoint pertama Bas Hope On Hope Off kerana tidak tahu laluan bas rapid mana yang perlu kami naik untuk ke sana.

Kami sebenarnya baru tahu terdapat perkhidmatan bas sebegini. Bas ini akan membawa penumpang ke destinasi destinasi pilihan orang ramai. Anda boleh turun dan naik semula selepas selesai ke kawasan tersebut dengan hanya perlu tunggu di checkpoint bas tersebut. Bayaran dikenakan cuma rm 12 berserta Mykad dan Kad Pelajar.

Harga dikenakan pada warganegara tanpa kad pelajar adalah rm19. Anda boleh cari maklumat berkenaan dengan bas ini di laman rasminya untuk mengetahui lebih lanjut.

Destinasi kami pertama ialah Bukit Bendera. Tiketnya cuma rm5 dengan Mykad dan kad pelajar. Kami memilih untuk tidak menggunakan ‘fast lane’ memandangkan hari tersebut bukannya cuti umum.

Pemandangan diatas bukit bendera ni sangat la cantik dan mengujakan. Suhu juga sejuk di atas ni. Setelah selesai, kami kembali semula ke ‘checkpoint’ untuk menaiki bas HOHO untuk ke destinasi seterusnya.

Destinasi kami seterusnya adalah, Kek Lok Si Temple yang dikatakan merupakan Tokong Buddha terbesar di Malaysia yang mempunyai sejarahnya tersendiri. Kawasannya sedang dalam proses penambaikkan. Terdapat beberapa tangga yang tinggi sebelum kami dapat tiba ke Tokong ini.

Agak keletihan untuk naik ke atas lagi. Perjalanan kami cuma separuh jalan. Lagi lagi awan dilangit menandakan hujan akan turun.

Kami kembali ke checkpoint Bas HOHO untuk bergerak ke Penang Time Square untuk berlindung daripada hujan dan menikmati makan tengah hari dahulu. Kami kembali ke checkpoint dalam pukul 3 untuk kembali ke bas dan menukar perjalanan bandar ke perjalanan pantai. Terdapat dua laluan yang disediakan bas ini. Pantai dan bandar.

Akibat kesuntukan masa dan nasihat daripada penjaga bas HOHO, kami cuma singgah di Batu Feringgi pada petang itu. Sebuah pantai yang indah dan penuh dengan pelbagai aktiviti menarik. Kami menghabiskan petang kami di pantai tersebut. Perjalan dari Gurney ke Pantai Batu Feringgi sememangnya menarik dan nyaman walaupun agak risau disebabkan jalannya yang bengkang bengkok dan sempit.

Sebelum kami pulang ke dorm, kami berniat untuk ke Bazar Chow Rasta untuk makan atau membeli beberapa cenderahati. Tapi sayang, ianya tidak dibuka lagi kerana telah malam. Kami ke sini dari Gurney Drive juga menaiki Uber.

Kami berjalan sahaja ke dorm memandangkan ianya tidaklah begitu jauh. Sambil jalan, sambil hirup udara malam. Agak kehairanan sebenarnya kerana semua kedai disini sudah tutup walaupun jam baru menunjukkan pukul 8 malam. Situasi yang jarang kami temui di JB dan KL.

Sebelum pulang ke dorm, kami berjalan ke Nasi Kandar Line Clear yang dikatakan antara yang terbaik di Malaysia. Bagi saya, biasa saja. Sama dengan yang lain. Mungkin namanya yang popular membuatkan ramai hendak ke mari. Tika hendak pulang, kami terserempak dengan A. Samad Said, sasterawan negara.

Sungguh teruja sebenarnya. Rasa teruja ini berlainan dengan berjumpa dengan orang orang kenamaan seperti Menteri mahupun wakil wakil rakyat yang saya pernah ketemu sebelum ini. Beliau menelusuri malam bersama anaknya ketika gerimis. Sempat juga bergambar dengan beliau!

Pada keesokkan harinya, kami bergerak awal bagi untuk ke lapangan terbang dengan menaiki bas kerana dikhuatiri tersangkut dikesesakan jalan raya.

Sebenarnya, ianya tidak la susah mana bila berjalan ditempat orang dengan cara ‘backpacker’ ni . Cuba perlukan kajian sebelum pergi, berani dan rajin bertanya.

Untuk bergerak backpacker begini, sememangnya saya memilih bergerak berdua atau bertiga. Ianya terasa lebih bebas dan selesa. Pastikan juga orangnya anda ajak tu selesa dengan anda juga!

Sekian sahaja setakat ini. Harap dapat pergi lebih jauh lepas ni!

Aidi E.R.


Sejarah Ringkas Pengumpulan Al-Quran

Seperti yang kita tahu, kitab suci yang mempunyai autoriti tertinggi dalam Islam adalah Al-Quran. Tapi tahukah kita, Al-Quran dahulunya bukanlah terus dimushafkan di zaman Rasulullah S.A.W , melainkan telah melalui beberapa fasa utama.

Jadi, suka untuk hamba kongsi seringkas mungkin sejarah pengumpulan Al-Quran dari awalnya sehinggalah menjadi sebuah mushaf seperti yang kita lihat dan baca pada hari ini.

Sebagai gambaran awal, proses pemushafan Al-Quran melalui tiga fasa utama,

1. Zaman Baginda Nabi S.A.W

2. Zaman Sayyidina Abu Bakar As-Siddiq R.A

3. Zaman Sayyidina Uthman Affan R.A

Zaman Rasulullah S.A.W

Pada zaman Rasulullah s.a.w , Al-Quran ditulis oleh para Sahabat di atas batu-batan, pelepah pokok kurma dan kulit binatang. Namun, lebih ramai yang cenderung untuk menghafalnya berbanding menulis kerana kurangnya orang yang tahu membaca dan menulis pada zaman tersebut. Lagipun menghafal dah menjadi suatu kelebihan buat Bangsa Arab.

Hatta zaman sekarang pun kita boleh lihat, kanak-kanak mereka mampu hafal keseluruhan Al-Quran pada rata-rata umur bawah belasan tahun. Nak kata “memanglah dah diorang tu Bangsa Arab senanglah hafal Quran dalam bahasa diorang” , sebenarnya bahasa bukan sebabnya, memang mereka ini bangsa menghafal, bagi Bahasa Melayu pun boleh tapau. Kalau ada yang tak percaya pergilah test kawan Arab dia sana. Hehehe.

Jadi, pada zaman tersebut jumlah sahabat yang menghafal Al-Quran sangatlah ramai, diantaranya empat Khalifah umat Islam r.a yang maklum, Tamim Ad-Dari, Ubadah bin Somit, Abdullah bin Amru bin Al-Aash dan ramai lagi R.A .

“kenapa tak terus dibukukan pada zaman Nabi je kalau ramai yang hafal Quran? ”

Sebenarnya ada beberapa sebab yang menyukarkan pembukuan Al-Quran dalam satu mushaf pada zaman tersebut. Antaranya:

1. Sebahagian ayat diturunkan untuk menjawab pertanyaan umat berkaitan syariat agama, jadi ayat diturunkan secara random mengikut situasi yang berlaku, bukan mengikut tertib dalam surah.

2. Berjaga-jaga kemungkinan ada ayat yang akan dinasakh (dimansuhkan/diganti ayatnya atau hukumnya).

3. Kesukaran mendapatkan lembaran untuk ditulis diatasnya.

Zaman Sayyidina Abu Bakr As-Siddiq R.A

Pada awalnya, Sayyidina Abu Bakar As-Siddiq R.A tidak mahu mengumpulkan Al-Quran dalam satu mushaf kerana ianya hal yang tidak dilakukan Rasulullah S.A.W . Namun setelah kewafatan Rasulullah S.A.W , berlaku fitnah besar apabila ramai yang kembali murtad.

Banyak peperangan terjadi untuk menundukkan kaum yang murtad ini, antara yang paling dahsyat adalah perang Yamamah, didapati ramai yang gugur syahid terdiri dari kalangan sahabat penghafal Al-Quran. Maka Sayyidina Umar R.A pun mencadangkan berkali-kali agar dikumpulkan Al-Quran dalam satu mushaf demi memeliharanya dari hilang agar dapat disampaikan wahyu yang maha suci ini kepada mereka yang terkemudian. Sayyidina Abu Bakar R.A akhirnya bersetuju.

Langkah yang diambil Sayyidina Abu Bakar R.A adalah dengan memerintahkan Zaid bin Tsabit R.A , salah seorang sahabat agung penulis wahyu, untuk mengumpulkan semua ayat yang tertulis di pelepah kurma, batuan dan apa yang dihafal oleh para sahabat. Apa yang dikumpul telah disimpan Sayyidina Abu Bakar R.A sehingga wafatnya, lalu diwarisi Sayyidina Umar R.A sehingga wafat dan diwarisi anak perempuannya yang juga merupakan Ummul Mu’minin , Sayyidatina Hafshah R.A .

Zaman Sayyidina Uthman R.A

Sekitar akhir tahun 24 – awal 25 hijriah, pembukaan wilayah Islam telah meluas, maka ramailah yang memeluk Islam dari kalangan Arab dan ‘Ajam (bukan Arab) . Maka timbul kepelbagaian dialek dalam pembacaan Al-Quran.

Sayyidina Huzaifah Al-Yamani R.A menasihati Sayyidina Uthman R.A : ” wahai Amirul Mukminin, sedarkan umat ini sebelum mereka berselisih pada Al-Kitab ( Al-Quran) seperti mana berselisihnya orang-orang Yahudi dan Nasrani ” . Perkara ini sangat merisaukan Sayyidina Uthman R.A , maka baginda pun mengirim utusan kepada Sayyidatina Hafshah R.A untuk menggunakan mushaf yang disimpannya lalu disalin dan diperbanyak oleh beberapa orang sahabat yang mempunyai kelayakan dan diyakini.

Antara metode yang digunakan adalah menjadikan lahjah (dialek) Quraisy sebagai rujukan dan keutamaan sekiranya berlaku pertembungan. Hal ini kerana Al-Quran diturunkan dalam lahjah tersebut.

Salinan-salinan tersebut kemudiannya dihantar ke setiap wilayah pemerintahan Islam, dan diarahkan semua salinan yang selain daripada itu agar dibakar. Keputusan ini juga dipersetujui majoriti sahabat.

Maka sampailah kepada kita suatu mushaf lengkap yang tiada kekhilafan padanya, dinamai Rasm Uthmani dinisbahkan kepada Sayyidina Uthman R.A yang menyempurnakan pemushafannya, yang kita baca saban hari dan kita pelihara seperti mereka yang terdahulu memeliharanya, semua ini berkat kesungguhan para sahabat mulia yang diredai Allah S.W.T , semoga kita tergolong dalam kalangan orang yang memuliakan Al-Quran, membawa cahayanya dan menyebarkannya ke serata alam.

(Sesungguhnya kami yang telah menurunkan Al-Quran sebagai peringatan dan sesungguhnya kami jualah yang memeliharanya), 15:9

Fateh Abdul Shukor
Kaherah, Mesir
12/1/2020

RUJUKAN:

Dr. Ibrahim Taufiq Abu Bakr, Dr. Saad Abd Majid, Dr. Muhammad Hamid Hasan ‘atiyyah, Dr. Hussein Abd Hamid Ahmad, Dr. Hussein Syirbini Muhammad, Dr. Abd Rahman Sayyid Abdullah. 2019 . Ulum Al-Quran Al-Karim: pengumpulan Al-Quran Al-Karim


Incest Dalam Monarki Eropah

Incest didalam bahasa inggeris diambil daripada perkataan latin ‘incestum’ dengan konotasi tidak suci, dikeji, pencemaran. Manakala terma ‘incest’ mengikut budaya lain berkait rapat dengan nilai-nilai moral. Seperti terma dalam bahasa cina iaitu ‘luan lun’ menyatukan perkataan yang membawa maksud ‘disorder’ dan ‘social relationship’.

Incest atau sumbang mahram itu, merupakan penyatuan diantara seseorang individu dengan individu lain yang mempunyai hubungan darah contohnya seperti (adik beradik, anak saudara dan pakcik dan sebagainya biasanya dengan perlakuan persetubuhan (“sexual intercourse”).

Dari Sudut Genetik (Secara Ringkas).

Masih ingatkah anda tentang peranan genetik? Seorang bayi mewarisi 1 set genetik dari bapa, manakala 1 set genetik lagi dari ibu. Di dalam kedua set genetik ini, MUNGKIN terdapat 1 set genetik yang mempunyai kerosakan padanya. (Sama ada dari ibu atau bapa).

Kebarangkaliannya adalah, genetik tersebut tidak akan manifestasikan penyakit kerana diimbangi 1 set genetik sihat. (Sama ada dari ibu atau bapa).

CONTOH;

Genetik sihat ( A )

Genetik tidak sihat ( o )

Seseorang individu hanya boleh manifestasikan penyakit jika mewarisi kedua-dua genetik (o & o).

Manakala individu tersebut menjadi ‘pembawa’ (carrier) jika hanya satu sahaja genetik ( A & o ) tersebut diwarisi.

Seterusnya, seseorang yang  mempunyai genetik ( AA ). Bermaksud mereka ini bukan pembawa dan bukan penghidap, bebas penyakit.

Logiknya disini, jika perkahwinan sesama keluarga (incest) itu dilakukan, juga ibu dan bapa tersebut mewarisi 1 set genetik yang rosak, terdapat peratusan kebarangkalian yang tinggi untuk anak-anak (offspring) mewarisi kedua-dua genetik yang tidak sihat tersebut.

Pengakhiran Dinasti Habsburg di Sepanyol.

Berikutan kajian menyeluruh didalam bidang genetik keluarga ini, pakar mendapati bahawa Dinasti Habsburg di Sepanyol atau lebih dikenali sebagai ‘House of Austria’ mengamalkan pembiakbakaan-dalaman (inbreeding) dengan individu dari kalangan keluarga mereka sendiri. Hasil daripada perkahwinan sesama kerabat keluarga ini, berakhirnya salah satu daripada dinasti monarki di Eropah terhenti serta merta dengan kematian Charles II dari Sepanyol. Dengan kematian Charles II, seluruh keluarga / dinasti Habsburg terhenti dengannya.

Raja Charles II Sepanyol.

Beliau merupakan seorang yang cacat fizikal, terencat otak, dan mempunyai rupa bentuk fizikal yang tidak normal. Beliau dikatakan mempunyai lidah yang besar, menyebabkan beliau tidak dapat bertutur dengan baik dan tidak dapat difahami percakapannya. Beliau mati ketika berusia 35 tahun. Raja Charles II juga botak kepalanya, mandul, nyanyuk serta kerap mengalami sawan.

Berdasarkan rekod susur galur keluarga Habsburg, inilah yang terjadi selepas 16 generasi perkahwinan sesama keluarga atau erti kata lain ‘pembiakbakaan-dalaman’ (inbreeding). Pembiakbakaan-dalam diamalkan keluarga diraja ini demi mengekalkan ketulenan ‘pedigri’ atau salasilah keluarga.

Ketika Sepanyol berada dibawah pemerintahan Dinasti Habsburg, Sepanyol berada di kemuncak kegemilangannya. Kerana ingin mengekalkan warisan diraja, ahli keluarga Habsburg mula berkahwin sesama mereka.

Untuk sekurang-kurangnya 200 tahun, mereka berkahwin dengan saudara yang mempunyai hubungan darah. Termasuk perkahwinan dengan sepupu pertama, perkahwinan diantara pakcik dan anak saudara perempuan. Salah satu contoh perkahwinan ini adalah, bonda Charles II merupakan anak saudara kepada pakciknya, manakala nenda Charles II, merupakan ibu saudaranya. (Dia pusing-pusing kot tu jer).

Dikatakan artis mengalami kesusahan melukis potret Raja Charless II oleh kerana fizikal beliau yang tidak normal. Gambaran atau potret dikatakan diubah bagi menampakkan beliau normal.

Lagi contoh perkahwinan sesama keluarga di dalam Dinasti Habsburg di Sepanyol adalah seperti berikut;

Phillip II mengahwini Anna of Austria yang merupakan anak perempuan kepada adiknya Marie.

Archduke Charles II of Austria-Innerösterreich mengahwini Maria Anna of Bavaria, yang merupakan anak perempuan kepada adiknya Anna of Austria.

Philipp IV mengahwini Marianna of Austria, anak perempuan kepada adiknya Maria Anna.

Keluarga Diraja Britain

Sejak pada zaman Rom purba, perkahwinan diantara keluarga darah sendiri, dihalang serta dipandang buruk. Perkara ini terjadi semasa perkahwinan Maharaja Rom Claudius dengan anak saudara perempuannya Agrippina pada tahun 49SM. Perkahwinan tersebut dianggap sebagai sesuatu yang mengaibkan.

Walaubagaimanapun, lebih 1500 tahun kemudian, situasi yang berlainan terjadi di England. Henry VIII (8) yang merupakan anak ke-2 kepada Raja Henry VII (7) merupakan monarki ke-2 kepada Keluarga DiRaja Tudor (House of Tudor).

Beliau dikenali sebagai raja yang bertanggungjawab memutuskan hubungan dengan Rom (Gereja Katolik), serta mengasaskan Gereja England (Church of England) dan memulakan Reformasi. Henry VIII juga dikenali kerana memiliki 6 orang isteri serta mewartakan bahawa perkahwinan diantara sepupu itu sah di sisi undang-undang.

Keluarga Diraja Hanover

Perkahwinan Diraja diantara sepupu selalunya diaturkan supaya dapat memegang takhta serta menghalang mereka (dari keluarga diraja yang lain) merampas takhta. Apabila seseorang monarki itu merupakan wanita, ataupun seorang raja itu hanya mempunyai anak perempuan sahaja, dia akan menjadi monarki terakhir dari keluarga tersebut.

Ratu Victoria merupakan monarki terakhir dari Keluarga Diraja Hanover (House of Hanover) yang sangat dikenali kerana mengamalkan perkahwinan di antara sepupu ini.

Dari 1680-1890, perkahwinan diantara sepupu Keluarga Diraja Hanover adalah seperti berikut;

1682: Raja George I mengahwini sepupu pertamanya Sophia Dorothea

1705: Raja George II mengahwini sepupu ketiganya, Caroline

1761: Raja George III mengahwini sepupu keduanya, Charlotte

1795: Raja George IV mengahwini sepupu pertamanya, Caroline

1818: Raja William IV mengahwini sepupu ketiganya, Adelaide

1840: Ratu Victoria mengahwini sepupu pertamanya, Albert, dan bermulanya Keluarga Diraja Saxe-Coburg and Gotha.

Keluarga Diraja Saxe-Coburg & Penyakit Hemofilia.

Ratu Victoria yang dilahirkan pada tahun 1819 merupakan satu-satunya waris kepada pasangan Edward yang merupakan Duke of Kent serta Victoria Maria Louisa dari Keluarga Saxe-Coburg.

Pada umur 18 tahun, beliau mewarisi takhta daripada pakciknya, William IV. Dan pada tahun 1840, beliau mengahwini sepupu pertamanya. Lebih 2 dekad kemudian, Victoria dan suaminya Putera Albert of Saxe-Coburg and Gotha mempunyai 9 orang anak yang kebanyakannya mengahwini keluarga monarki di Eropah. Hari ini, keturunan Ratu Victoria dapat dilihat menjadi sebahagian kepada golongan diraja di Jerman, Norway, Rusia, Sweden, Greece, and Sepanyol.

Pemerintahan Ratu Victoria menjangkaui keseluruhan abad ke-19 dan turut membawa malapetaka kepada keturunan beliau oleh kerana Ratu Victoria merupakan pembawa genetik penyakit Hemofilia.

Apa itu Hemofilia?

Hemofilia merupakan sebuah penyakit genetik yang menyebabkan darah itu tidak dapat bergumpal. Proses penggumpalan diperlukan bagi memberhentikan darah ketika kecederaan. Ini menyebabkan penghidapnya berdarah tanpa henti jika terdapat kecederaan. Hemofilia disebabkan oleh kecacatan atau kerosakan kepada kromosom X.

Kromosom X dan Y ini adalah kromosom seks penentu jantina, kromosom X diwarisi dari ibu, manakala kromosom Y diwarisi dari bapa. Pewarisan kromosom dari segi jantina adalah seperti berikut;

Lelaki= XY

Perempuan =XX

Oleh kerana hemofilia ini penyakit yang dikaitkan dengan kromosom X, seseorang perlu menerima satu kromosom X yang rosak untuk ia dimanifestasikan (menjadi penyakit).

Oleh kerana lelaki mempunyai 1 sahaja kromosom X, jika ibunya mewariskan kromosom X rosak tersebut, beliau akan menghidap hemofilia.

Manakala bagi perempuan, mereka mempunyai 2 kromosom X, jika ibunya mewariskan kromosom X yang rosak, masih ada 1 lagi kromosom X sihat yang diwarisi dari bapa (backup), dan hanya dapat bertindak sebagai pembawa sahaja.

Oleh kerana Ratu Victoria hanya pembawa, beliau mempunyai 1 kromosom X yang sihat dari bapa, manakala 1 kromosom X yang rosak dari ibu.

Perkahwinan antara sepupu yang diamalkan keluarga diraja ini menyebabkan peristiwa permasalahan berikut kepada keturunan Ratu Victoria:

Putera Leopold, Duke of Albany: Anak lelaki kepada Ratu Victoria mati ketika berusia 31 tahun akibat pendarahan otak setelah jatuh.

Putera Friedrich of Hesse and by Rhine: Cucu Ratu Victoria yang berumur 3tahun mati akibat pendarahan otak setelah jatuh dari tingkap menyebabkan keadaan dalamannya tidak berhenti berdarah.

Putera Waldemar of Prussia: Cicit Ratu Victoria mati pada tahun 1945 ketika menunggu transfusi darah semasa perang dunia ke-2.

Lord Leopold Mountbatten: Cicit Ratu Victoria mati ketika berusia 32tahun semasa menjalani pembedahan pinggul.

Putera Heinrich of Prussia: Cicit kepada Ratu Victoria mati ketika berumur 4 tahun selepas terjatuh.

Infante Alfonso dan Gonzalo of Spain: Cicit kepada Ratu Victoria. Keduanya mati akibat kemalangan kereta. Mereka dikatakan dapat diselamatkan jika mereka tiada hemofilia. Alfonso berumur 31 tahun manakala Gonzalo berumur 19 tahun.Putera Friedrich of Hesse and by Rhine. Anak kedua kepada pasangan Louis VI, Grand Duke of Hesse dan Puteri Alice of United Kingdom.

Rujukan.

Alvarez G, Ceballos FC, Quinteiro C. The role of inbreeding in the extinction of a European royal dynasty. http://www.plosone.org/article/info %3Adoi%2F10.1371%2Fjournal.pone.0005174;jsessionid=58F0D5FF5EF3FD67F047CCA158AEBB6D.

Cossins D. Did inbreeding royals Evolve? TheScientist website. April 22, 2013. http://www.the-scientist.com/?articles.view/articleNo/35235/title/Did-Inbreeding-Royals-Evolve-/.

Inbreeding of Spanish royalty. GeneologyInTIme website. http://www.genealogyintime.com/ NewsStories/2009/April/inbreeding_of_spanish_royalty_page1.html.

Yong E. How inbreeding killed off a line of kings. ScienceBlogs website. April 14, 2009. http://scienceblogs.com/notrocketscience/2009/04/14/how-inbreeding-killed-off-a-line-of-kings/.

Baker M. House of Windsor family tree. UsefulCharts website. Updated January 8, 2013. http://www.usefulcharts.com/history/house-of-windsor-family-tree.html.

Bittles A. The background and outcomes of the first-cousin marriage controversy in Great Britain. Int J Epidemiol. 2009;38(6):1453-1458. http://ije.oxfordjournals.org/content/38/6/1453.full.

Flantzer S. Royal hemophilia sufferers in Queen Victoria’s descendants. Unofficial Royalty website. http://www.unofficialroyalty.com/royal-illnesses-and-deaths/hemophilia/royal-hemophilia-sufferers-by-susan-flantzer/.

Lowery G. The Habsburg jaw and other royal inbreeding deformities. HubPages website. http://hubpages.com/hub/The-Habsburg-Jaw-And-Other-Royal-Inbreeding-Deformities-and-Disorders.

Royal action! Related How Again? website. April 24, 2011. http://relatedhowagain.wordpress.com/2011/04/24/16-royal-action/.

Succession, royal inbreeding, and the Hapsburg lip. One Minute History website. October 22, 2011. http://oneminutehistory.blogspot.com/2011/10/royal-inbreeding-and-hapsburg-lip.html.


9 Pekerjaan-Pekerjaan Aneh Yang Wujud Pada Zaman Victoria

Setiap zaman mempunyai pelbagai jenis pekerjaan yang pelik, merbahaya dan kotor. Mungkin bagi sesetengah orang, pekerjaan sebegini tidak relevan dan sesiapa saja melakukannya sememangnya berhati kering.

Namun disebabkan pekerjaan sebeginilah, kehidupan yang dilalui manusia pada setiap zaman tidaklah seburuk seperti disangka.

Semasa era pemerintahan Ratu Victoria, warga Britain ketika itu menampung kehidupan mereka dengan melakukan pelbagai jenis pekerjaan.

Sesetengah daripadanya bersifat aneh dan merbahaya, penulis merasakan mana-mana individu yang dicabar melakukannya lebih rela buka langkah seribu dalam konteks hari ini. Berikut beberapa pekerjaan pelik Era Victoria.

1. Pengutip lintah

Lintah menjadi buruan pengamal perubatan ketika itu kerana dikatakan mempunyai khasiat perubatan dari sakit kepala hingga histeria.

Walau bagaimanapun bagi penangkap lintah, menangkapnya memerlukan mereka menjadi umpan. Pekerjaan ini selalunya dilakukan oleh petani-petani wanita yang miskin dan mereka akan masuk ke kolam kotor untuk menangkap lintah.

Apabila lintah melekat pada tubuh mereka, penangkap akan mencabut dan meletakkannya dalam satu kotak atau balang. Lintah boleh hidup selama setahun tanpa perlu diberi makan.

Hal ini membolehkan ia disimpan di farmasi dan boleh dikeluarkan sekiranya ada permintaan. Antara risiko pekerjaan ini ialah penangkap mengalami kehilangan darah yang banyak dan dijangkiti penyakit berjangkit.

2. Pencari tahi anjing

Mungkin ada menganggap kerja sebegini bersifat sia-sia tetapi ia merupakan komoditi penting bagi penyamak kulit binatang.

Hal ini demikian kerana tahi anjing digunakan sebagai pembersih kulit dan menjadikan kulit mudah lentur. Kulit binatang digunakan untuk pelbagai kegunaan seperti kasut, beg, but dan pengikat buku.

Pencari tahi anjing akan mencari lokasi di mana anjing-anjing liar berkumpul, mengutip tahi yang ada dan menyimpannya dalam bekas tertutup sebelum dijual.

Sesetengah pengumpul akan menggunakan sarung tangan hitam semasa mengutip. Namun ada juga yang mengetepikan isu kebersihan asalkan tahi dapat dikutip.

3. Tosher

Sesiapa saja yang melihat perenggan ini menyangka ini iklan pencuci pinggan mangkuk. Hakikatnya, tosher merujuk kepada individu yang mencari barang dalam saluran-saluran longkang terutama di London.

Kerja ini dianggap merbahaya atas banyak sebab seperti prospek terowong runtuh, gas merbahaya memenuhi ruang, kemunculan haiwan perosak dan dihanyutkan air kotor yang deras.

Lantaran semua bahaya yang dinyatakan di atas, tosher bekerja secara berkumpulan, memakai seluar kanvas dan apron dengan poket-poket besar serta memasang tanglung pada dada mereka.

Mereka turut membawa galah panjang yang dipasang dengan kepala cangkul dengan tujuan mencari barang berharga dalam timbunan najis atau mengelakkan mereka terjatuh bila berjalan dalam gelap.

Selepas tahun 1840, kerajaan Britain menguatkuasakan undang-undang yang melarang saliran ini dimasuki tanpa izin pihak berkuasa tempatan.

Bagi mengatasi isu perundangan ini, ada tosher yang memilih bekerja pada waktu malam atau awal pagi untuk mengelak ditangkap.

Walaupun pekerjaan ini dianggap merbahaya, ia dianggap satu pendapatan sampingan yang lumayan bagi golongan kelas pekerja.

4. Pembuat mancis

Kerja membuat mancis dianggap kerja mencabar pada Era Victoria. Ianya kerana kayu perlu dipotong menjadi batang-batang nipis sebelum bahagian hujungnya direndam ke dalam fosforus putih.

Kerja ini selalunya dilakukan oleh remaja-remaja perempuan dan mereka terpaksa bekerja antara 12-16 jam sehari.

Berikutan waktu kerja yang lama, mereka terpaksa makan di tempat mereka bekerja. Situasi itu mendedahkan makanan mereka kepada fosforus dan sesiapa yang mengambil makanan tercemar itu berpotensi mengalami kecacatan kekal.

5. Mudlark

Kalau tosher merayap di saliran-saliran longkang, mudlark pula mencari barang di kawasan pesisir sungai terutama Sungai Thames.

Mudlark selalunya terdiri daripada kanak-kanak dan mereka mengumpul apa-apa barang yang boleh dijual.

Antara barang yang dicari ialah kain buruk, kayu hanyut atau barangan berharga. Kerja ini sangat merbahaya kerana keadaan pasang surut sungai tidak menentu boleh menyebabkan mudlark dihanyutkan arus atau terperangkap dalam pasir jerlus.

6. Orang bisu untuk pengebumian

Satu anekdot menarik dalam buku Oliver’s Twist yang dikarang Charles Dickens ialah anak-anak yatim yang menjadi watak kisah tersebut tidak suka menjadi orang bisu semasa pengebumian. Ini antara pekerjaan terawal mereka bagi pemilik rumah pengebumian Encik Sowerberry.

Anekdot ini sebenarnya satu kritikan keras Dickens terhadap eksploitasi kanak-kanak oleh rumah pengebumian. Perlu diingat, upacara pengebumian yang rumit pada ketika itu merupakan satu kegiatan ekonomi yang lumayan.

Mereka akan memakai pakaian serba hitam dan ikat pinggang berwarna putih(warna hitam bagi orang dewasa). Mereka akan membawa kayu panjang yang dilitupi dengan kain hitam dan berdiri dengan senyap di hadapan pintu rumah si ma.ti.

Dari situ, mereka kemudiannya akan mengetuai perjalanan membawa keranda ke tanah perkuburan.

7. Penangkap tikus

Selalunya, penangkap tikus menangkap tikus bagi menghapuskan haiwan perosak itu daripada terus mengganggu ketenteraman penduduk.

Walau bagaimanapun pada Era Victoria, tikus kadang-kadang ditangkap dengan tujuan dijadikan sebagai alat perjudian. Di sini, tikus-tikus akan diletakkan dalam satu ruang di mana anjing kecil akan mengejarnya sampai dapat.

Semasa perkara itu berlaku, penerima-penerima pertaruhan mula mengambil pertaruhan tikus mana yang paling lama terselamat dalam permainan tersebut.

Antara penangkap tikus paling terkenal ketika itu ialah Jack Black dan dia berkhidmat khusus untuk Ratu Victoria.

Begitupun, tugas ini dianggap merbahaya bukan saja kerana tikus merupakan haiwan perosak. Bahkan, gigitannya boleh mengakibatkan jangkitan penyakit.

8. Tukang sapu orang melintas

Bagi tukang sapu ini, status mereka lebih sedikit daripada pengemis. Biasanya, tukang sapu sebegini terdiri daripada kanak-kanak dan mereka akan menetapkan jalan-jalan sebagai tempat mereka beroperasi.

Apabila golongan hartawan keluar dari kereta kuda mereka, tukang sapu akan berjalan di hadapan mereka dan menyapu. Ianya bagi memastikan kotoran yang ada di jalan tidak melekat pada pakaian dan kasut pelanggan mereka.

Selalunya, bayaran yang diterima mengikut kemurahan hati pelanggan. Tugas ini dianggap merbahaya kerana tukang sapu harus mengelak dilanggar kereta-kereta kuda dan perlu bekerja sepanjang masa termasuk semasa cuaca buruk.

9. Pen.curi may.at

Hari ini, sudah ada alternatif bagi pelajar-pelajar perubatan sekiranya mereka mahu mempelajari anatomi manusia seperti ma.yat palsu.

Namun pada era Victoria, may.at-may.at yang baik keadaannya menjadi buruan sekolah perubatan ketika itu.

Bagaimanapun, terdapat dua cara saja ma.yat boleh diperoleh iaitu menerusi penjualan atau pengambilan may.at banduan hukuman ma.ti.

Sekolah-sekolah perubatan bersedia membayar sejumlah wang yang besar kepada sesiapa saja yang mampu mendapatkan ma.yat dalam keadaan baik.

Situasi ini mendorong sesetengah orang menggali kubur, mengeluarkan ma.yat dan menyerahkannya kepada sekolah perubatan.

Masalah ini sangat serius sehingga mendorong ahli-ahli keluarga si ma.ti terpaksa berkawal di kubur ahli keluarga mereka bagi mengelak ia menjadi mangsa penc.uri m.ayat.

Kemuncak kepada isu ini ialah pendedahan kerenah duo pembu-nuh bersiri William Burke dan William Hare. Mengikut keterangan mahkamah, kedua-duanya bertanggungjawab membu-nuh 16 orang individu dari 1827 hingga 1828.

Mereka akan mengumpan mangsa menginap di rumah tumpangan mereka dan melalaikannya dengan alkohol sebelum mangsa dilemaskan. Ma.yat kemudiannya dijual kepada sekolah perubatan Universiti Edinburgh.

Selepas pendedahan jenayah terkutuk itu, kerajaan menggubal Akta Anatomi 1832. Penggubalan akta ini akhirnya menghentikan aktiviti menc.uri ma.yat dan membolehkan pengamal perubatan mendapat akses lebih besar terhadap may.at.

Akta ini juga turut membenarkan mana-mana individu untuk mendermakan ma.yat mereka untuk tujuan saintifik.

Artikel turut boleh dibaca di portal ekonomi dan kewangan kami, The Outlook Asia.


Rangka Wanita Purba Bersama “Iphone” Ditemui

Rangka seorang wanita daripada zaman Xiongnu ditemukan bersama sebuah aksesori yang agak bergaya. Bagi seorang ahli arkeologi yang bernama Pavel Leus, artifak (aksesori) tersebut kelihatan mirip dengan telefon pintar moden. Objek berwarna hitam yang berbentuk segi empat tepat itu tertanam di sebuah tapak pengebumian yang dikenali sebagai ‘Atlantis Russia’, berlokasi di wilayah pergunungan Republik Tuva. Tapak berkenaan dikatakan hanya muncul dari genangan air selama beberapa minggu dalam tempoh setahun.Ahli-ahli arkeologi bergurau dengan menamakan wanita purba itu sebagai Natasha, sementara aksesorinya pula dipanggil sebagai sebuah ‘iPhone’.“Tapak pengebumian Natasha dan iPhone era Xiongnu ini kekal menjadi salah sebuah penemuan paling menarik di lokasi berkenaan,” ujar Pavel Leus dalam kertas kajian yang baru disiarkan. Kertas kajian tersebut meringkaskan tentang hasil ekspedisi arkeologi yang dijalankan selama beberapa tahun di tapak pengebumian Ala-Tey.

Sebenarnya, artifak yang ditemukan itu adalah tali pinggang kulit yang berukuran 18cm x 9cm. Tali pinggang ini diperbuat daripada batu permata yang bertatahkan batu firus, karnelian dan ibu-permata.Tali pinggang wanita ini turut dihiasi dengan dekorasi syiling wuzhu Cina. Dekorasi ini membantu para saintis untuk melakukan ujian pentarikhan ke atas artifak berkenaan. Hasil ujian itu mendapati usia artifak tersebut menjangkau 2137 tahun memandangkan pada masa-masa itulah syiling sebegitu dicetak buat kali pertama.

Penemuan rangka dan aksesori purba ini dilakukan pada tahun 2016 di necropolis Ala-Tey yang berlokasi di Laut Sayan. Necropolis tersebut merupakan tapak pengebumian bersaiz gergasi buatan manusia, bertempat di atas Sungai Yenisei atau lebih tepat, di dalam Empangan Sayano-Shushenskaya yang berfungsi sebagai pusat jana kuasa terbesar di Russia. Paras air di lokasi berkenaan susut pada setiap bulan Mei dan Jun sekaligus menampakkan daratan pasir yang luas. Kubur-kubur yang ditemui di sini berusia dari Zaman Gangsa hingga ke zaman Genghis Khan.

Sebelum rangka ‘Natasha dan iPhone’, terdapat dua rangka manusia yang dkebumikan bersama alat-alat perdagangan mereka ditemui oleh arkeologis di tapak berkenaan. Salah seorang daripada mereka dipanggil sebagai Sleeping Beauty memandangkan rangkanya dibaluti pakaian sutera, konon sebagai pakaian untuk kehidupan selepas mati. Pada mulanya, rangka tersebut dipercayai milik seorang paderi wanita. Namun, kajian lanjut membuatkan para penyelidik berpendapat bahawa beliau adalah seorang pereka barangan kulit di zamannya. Sementara itu, rangka kedua pula milik seorang tukang tenun yang disemadikan bersama alat penggulung benang yang diperbuat daripada kayu.Dianggarkan secara keseluruhan terdapat kira-kira 110 buah kubur ditemui di Ala-Tey.

“Tapak ini mengandungi penemuan yang amat sensasi,” ujar Dr Marina Kilunovskaya dari St Petersburg Institue of Material History Culture, yang mengetuai Ekspedisi Arkeologi Tuva.“Kami sangat-sangat bertuah kerana berupaya menemukan kubur-kubur milik masyarakat nomad Hun yang kaya-raya, yang sama sekali belum disentuh oleh para penjarah kubur.”Ekspedisi Arkeologi Tuva yang dilakukan di kawasan yang terdedah kepada banjir (digenangi air) mampu dilaksanakan menerusi keizinan daripada Persatuan Geografikal Russia dan bantuan daripada Persatuan Pengembaraan EurAsia (Switzerland). DIOLAH DAN DITERJEMAHKAN DARI:Ancient Origins. (8 September 2019). 2100-Year-Old Skeleton Found With iPhone-Like Belt Buckle in Siberia.https://www.ancient-origins.net/news-history-archaeology/siberian-skeleton-0012558


Hitler Tidak Pernah Sayang Pada Islam!

Peredaran zaman selepas kejatuhan era imperialisme telah meninggalkan sebuah dunia yang sangat berpolarisasi.

Negara-negara Islam telah acapkali dimangsakan pengaruh Barat, sekaligus membentukkan satu kelompongan yang boleh dieksploitasi Jerman.

Bagi umat Islam, kebebasan dan kemerdekaan ialah asas paling jitu kerana pertelingkahan pasca-Uthmaniyah dilihat tiada kesudahan. Dan Jerman membiayai percetakan sejuta risalah untuk dilepaskan dari udara.

Dalam risalah tersebut, pembaca Islam ditanya, “kamu cam tidak Yahudi gemuk berambut kerinting yang mendustai dan menguasai dunia sambil mencuri tanah Arab?” (Motadel, 2014)

Risalah ini jauh sekali sebuah poster penjahat dikehendaki. Sebaliknya, ia berbaur hasutan anti-Semitisme kerana menjelaskan, “Yahudi tersebut ialah Masih ad-Dajjal yang menurut tradisi Islam akan memimpin 70,000 Yahudi dari Isfahan.”

Inilah kenyataan hasutan yang dihamburkan Kementerian Propaganda Jerman dibawah Joseph Goebbels.

Penggunaan gemuk dan rambut kerinting sangatlah kena dengan ciri-ciri Dajjal, dengan zaman kemiskinan pada masa itu membuatkan seolah-olah ia sudah muncul tiba dari Isfahan.

Goebbels sebenarnya menghuraikan lagi tanda akhir zaman yang sangat disukai Heinrich Himmler.

Dan dari sini kerajaan Jerman mendapat tempat dalam kalangan Arab. Sebelum ini pun saf antara dua bangsa ini semakin rapat.

Ad0lf H1tl3r membenarkan sebarang pengubahsuaian Mein Kampf sepertimana dicadangkan pegawai diplomasi Werner Otto von Hentig.

Dan von Hentig mendapatkan perkhidmatan ulama Alimcan Idris supaya dapat menterjemahkan kitab tersebut dengan suara al-Qur’an ke bahasa Arab dan Parsi (Reimer, 1985).

Begitu aktif Jerman bergerak. Tidak dilupakan juga dengan pertemuan bersejarah bersama Amin al-Husseini yang sehingga hari ini dicanangkan sebagai faktor penyejuk hubungan dua hala.

Anehnya Amin hanyalah seorang mufti di Jerusalem, jauh sekali seorang pemimpin Dunia Islam. Selain Amin, Jerman juga mendapat sokongan dan pujian daripada Hassan al-Banna.

Tetapi akhirnya Jerman tetap gagal menimang sokongan umat Islam untuk mengubah dimensi pep3r4ngan. Tiada negara menerima bahawa Jerman datang untuk menyelamatkan umat Islam.

Jauh sekali membebaskan, Jerman hanya mempamerkan imej mementingkan diri sendiri bahawasanya umat Islam perlu berjuang dan m4ti demi Jerman (bukannya negara sendiri, apatah lagi Islam).

Mesir sendiri telah membatalkan segala hubungan diplomasi bersama Jerman, khususnya kerana tekanan daripada British juga.

Dan pada Februari 1941, Erwin Rommel mengarahkan supaya Afrika Korps bergerak ke Libya untuk mengusir British keluar dari situ. Melihat kekalahan berangkai British, tiada pilihan lain boleh diambil.

Raja Farouk menulis bahawa jika Berlin tiba di Sungai Nil, mereka akan dapat Mesir sebagai pejuang pep3r4ngan (Weinberg, 2004).

Rakyat Mesir sudah mula berasa gusar kerana tahu pembebasan ini mempunyai harga (Mikics, 2014). Senang kata mereka tahu bahawa Jerman lebih menind4s daripada British.

Tetapi harus diketengahkan bahawa H1tl3r pernah mengatakan bahawa Arab ialah bangsa bawahan. “Menaklvki Arab ialah perancangan jangka masa panjang.

Dalam empayar Islam, hanya Islam Jerman saja boleh menjadi pemerintah.” (Speer, 1970). Dan kononnya keakraban H1tl3r kepada Islam pun hanyalah atas idealisme semata-mata.

H1tl3r dan Himmler cukup menyukai semangat jihad yang ditaburkan Islam terutamanya tentang ganjarannya. Bagi mereka, itulah bahasa yang para pejvang faham bukannya santunan cinta dan kasih sayang dibelai Kristian.

Tetapi jauh sekali satu penghargaan, H1tl3r juga pernah berkata, “memang nasib buruk kita terima agama salah (merujuk kepada Kristian). Kenapa kita tidak diberikan agama Shinto yang sanggup berk0rb4n demi tanahair tanpa batasan sentimen?”

Jadi di sini dengan jelas bahawasanya Jerman pada masa itu tidak mencari agama yang benar.

Sebaliknya mereka mahukan agama yang ikut sedap tekak mereka. Apabila ideologi tersebut sudah bercanggah, semua tahu apa yang akan berlaku.

RUJUKAN:

Mikics, D. (2014, November 24). The (ditapiskan) Romance with Islam has some lessons for the United States. Tablet Mag. Retrieved from (Request Link)

Motadel, D. (2014). Islam and (ditapiskan) Germany’s (ditapiskan). Harvard University Press. Pp 89.

Reimer, D. (1985). Die Welt des Islams: Zeitchrift der Deutschen Gesellschaft für Islamkunde. Pp 155.

Speer, A. (1970). Inside the Third (ditapiskan). Orion Books. Pp. 143.


Kisah Penciptaan Insulin Yang Penuh Dengan Pengkhianatan!

Pada satu pagi Oktober 1923, bunyi deringan telefon memecah kesunyian rumah saintis Frederick Banting. Banting menyangka ia cuma panggilan biasa daripada seorang rakan. Tetapi air mukanya berubah sebaik rakan yang menelefonnya memberitahu beliau dan bosnya, Profesor John Macleod diumumkan sebagai pemenang Hadiah Nobel Perubatan kerana menemui insulin.

Selepas menamatkan panggilan dalam keadaan marah, Banting melihat pula akhbar hari itu dan mendapati apa yang diberitahu rakannya itu benar-benar berlaku. Bagi para pembaca, pasti merasa pelik mengapa saintis Kanada ini merasa terlalu marah dengan Macleod? Insulin sememangnya satu penemuan baru dalam dunia perubatan untuk penyakit diabetis. Tetapi ia juga turut menyimpan 1001 kisah ego, pengkhianatan, permusuhan dan ketidakadilan.

Tidak ramai tahu, di seluruh dunia terdapat sembilan juta pesakit diabetis jenis 1 mengikut laporan Pertubuhan Kesihatan Sedunia. Dan mereka mungkin sudah tiada di dunia fana ini jika tidak kerana insulin. Ia nampak remeh tetapi pada masa silam, ia membawa maut kepada pesakitnya.

Nama diabetis merupakan perkataan Yunani yang bermaksud kerap mengalir – lebih tepat, kerap kencing. Ia merupakan antara simptom yang biasa dialami oleh pesakit diabetis. Bagi pakar perubatan Inggeris abad ke-17, Thomas Willis, diabetis patut diberi satu lagi nama: kencing syaitan!

Tanpa insulin yang wujud hari ini, pesakit-pesakit diabetis jenis 1 dianggap tiada harapan untuk hidup. Apabila mereka tidak boleh memetabolismekan gula daripada karbohidrat yang terkandung dalam diet mereka, mereka akan menjadi lemah dan kurus kering. Ini disebabkan penghasilan bahan toksik dalam badan yang dikenali sebagai keton. Dari situ, mereka akan mengalami koma sebelum kembali menemui Pencipta mereka.

Bagi mana-mana pakar perubatan Barat terutama menjelang awal abad ke-20, merawat pesakit diabetis merupakan kerja sia-sia. Satu-satunya cara mengurangkan penderitaan pesakit ialah mengarahkan mereka mengambil diet kelaparan – menangguhkan sesuatu yang tidak boleh dielak bernama kematian.

Sentimen pakar-pakar ini sama sekali berbeza dengan bapa perubatan dunia moden, Ibnu Sina. Menerusi mahakaryanya yang ulung iaitu al-Qanun fi al-Tibb (Kanun Perubatan), penyakit diabetis yang dialami seseorang pesakit bergantung kepada mizaj atau ciri semulajadi pada badan. Mizaj seseorang terdiri daripada empat daya utama yang saling bertentangan iaitu panas, sejuk, kering dan lembap daripada empat elemen iaitu tanah, air, api dan udara.

Terdapat empat humor (dikenali juga sebagai jus atau bahan api dalam badan) iaitu darah (dam), flegma (balgham), hempedu kuning (safra) dan hempedu hitam (sauda). Setiap humor dikaitkan dengan dua jenis daya: panas dan lembap, sejuk dan lembap, panas dan kering serta sejuk dan kering. Mizaj seseorang yang sihat ialah apabila semua elemen dan daya berada dalam keadaan seimbang. Tetapi bila si polan merasa tidak sihat, maka badannya mengalami sue mizaj atau ketidakseimbangan mizaj.

Bagi menangani hal ini, terdapat dua cara rawatan yang boleh digunakan iaitu sama lawan sama dan berlawanan. Bagi pesakit yang mempunyai kadar asid yang tinggi, Ibnu Sina menasihatkan sebarang makanan yang mengandungi asid tidak boleh diberi kepada pesakit kerana ia hanya akan memburukkan keadaannya. Ini merupakan contoh kaedah rawatan sama lawan sama.

Bagi kaedah rawatan berlawanan pula, Ibnu Sina mencadangkan diet makanan yang mengandungi kadar alkali yang tinggi. Apabila pesakit mengambil diet ini, ia membantu mengurangkan tahap asid dalam badan dan mengembalikan mizaj kepada keseimbangan semulanya. Antara makanan yang dicadangkan ialah sayur-sayuran, mineral dan produk haiwan tertentu. Kaedah merawat diabetis Ibnu Sina kini sedang dibangunkan dan ditambahbaik di beberapa negara Asia Tengah seperti Tajikistan.

Baik, cukuplah dengan diabetis dan cara rawatannya. Pendek kata, ia bukan sesuatu yang mudah bagi individu bergelar pesakit diabetis. Oleh sebab itu, apabila insulin ditemui dan berupaya mengembalikan tahap gula dalam badan pesakit ke paras yang lebih sihat dan bangun dari koma, ia dianggap satu keajaiban oleh komuniti perubatan.

Insulin sememangnya satu solusi yang menyelamatkan nyawa ramai pesakit diabetis. Tetapi ia juga berpotensi membunuh mereka jika takaran (dos) diambil pada kadar yang salah. Ia boleh mengakibatkan pesakit mengalami kejutan hipoglisemia dan koma yang boleh membawa maut.

Tetapi apa punca Banting terlalu marah? Sebabnya boleh difahami menerusi catatan jurnal beliau pada 1940. Dalam catatannya, Banting menggelar Macleod sebagai mementingkan diri sendiri, sentiasa mencari peluang untuk lebih dikenali dan bersedia mencuri idea atau kredit daripada mana-mana kerja penyelidikan. Tetapi jika tidak kerana Macleod, beliau mungkin sekadar doktor biasa di wilayah Ontario.

Bekas veteran Perang Dunia Pertama (WWI), Banting pulang ke Kanada dan mendapati apa saja perkara yang diusahakannya tidak menjadi. Bergelar doktor swasta langsung tidak menjanjikan pendapatan lumayan termasuk memasak makanan di atas penunu Bunsen. Banting juga cuba menjadi pelukis lanskap tetapi gagal apabila lukisannya itu ditolak oleh penjual-penjual tempatan. Pendek kata, dunia seolah-olah berlaku kejam terhadapnya.

Situasi sama hampir-hampir menjejaskan eksperimen insulin Banting di Universiti Toronto. Semasa beliau membuat pembentangan bagaimana hormon anti-diabetis yang diambil daripada pankreas boleh mengawal diabetis, Banting merasakan Macleod seolah-olah tidak berminat dengan pembentangan kajiannya itu.

Hakikatnya, Macleod tahu bagi menjayakan eksperimen sebegini, ia memerlukan seorang pakar bedah khas untuk mengambil hormon berkenaan. Lantas, beliau memperkenalkan Banting kepada seorang pelajar tahun akhir bernama Charles Best. Walaupun pada awalnya, kedua-duanya mempunyai hubungan tegang tetapi itu tidak menghalang mereka bekerja sebagai satu pasukan penyelidik.

Pada awalnya, ekstrak pankreas diambil untuk diuji pada anjing-anjing diabetis, Ini bagi menguji tahap gula dalam darah setiap anjing. Tetapi hubungan Banting dengan Macleod semakin keruh disebabkan oleh pelbagai isu. Pertama, keputusan kajian sepanjang musim panas 1921 ditolak oleh Macleod atas alasan ia tidak konsisten dan tidak mempunyai data kawalan.

Kedua, Banting merasakan makmal yang digunakan tidak muat untuk kapasiti eksperimen insulin yang dijalankan. Tetapi apabila beliau cuba memohon peruntukan tambahan termasuk makmal baru dengan Macleod, ia ditolak oleh beliau. Berang, Banting mengugut untuk menarik semua eksperimen insulin di Universiti Toronto dan membawanya ke tempat lain.

Dan ketiga, pada akhir 1921, Banting dan Best terkejut selepas diberitahu Macleod bahawa mereka perlu membuat pembentangan di hadapan ahli-ahli Kesatuan Fisiologi Amerika Syarikat di Universiti Yale. Ini bermakna kajian insulin bakal didengar oleh ramai pakar perubatan buat kali pertama.

Malangnya, apabila Banting menaiki rostrum untuk membuat pembentangan, ia dianggap satu bencana. Dalam catatan jurnalnya, beliau merasakan dirinya beku di atas rostrum dan tidak dapat berucap dengan baik. Sedar pembentangan kajian insulin akan berakhir dengan kegagalan, Macleod mengambil alih pembentangan sehingga tamat sesi mereka.

Bagi Banting, nampak sudah haknya sebagai orang yang menemui insulin semakin terlepas daripada genggamannya. Beliau memerlukan sesuatu untuk mengembalikan naratif insulin berkisar tentang dirinya. Peluang tersebut muncul pada Januari 1922 seorang pesakit bernama Leonard Thompson dibawa ke Hospital Awam Toronto. Diagnosis pesakit berusia 14 tahun itu menunjukkan dirinya akan mati akibat diabetis jenis 1.

Lantas, pada 11 Januari 1922, 15 cc ekstrak pankreas yang disediakan Best disuntik ke badan Thompson. Walaupun petunjuk awalnya memberangsangkan (25% tahap gula dalam darah pesakit turun), badannya masih menghasilkan keton. Dan lebih memeningkan kepala Banting, wujud nanah di tempat ekstrak pankreas disuntik. Ramai melihat ini sebagai satu lagi kegagalan.

Dua minggu selepas itu, Thompson diberi suntikan ekstrak pankreas seterusnya. Tetapi bezanya, si pesakit menunjukkan perkembangan baik dari segi pemulihan dan tiada kesan sampingan toksik akibat suntikan. Ekstrak ini bukan disediakan oleh Banting dan Best tetapi seorang rakan bernama James Collip.

Collip merupakan seorang ahli biokimia dan menggunakan latihannya untuk membuang benda asing daripada ekstrak berkenaan. Tanpa benda asing dalam ekstrak, ia tidak membawa kesan sampingan buruk kepada Thompson. Rahsia sebatian yang digunakan mudah saja, alkohol. Dapatan Collip turut mendapati ekstrak berkenaan juga berpotensi membunuh pesakit hasil ujiannya pada haiwan.

Ini berdasarkan pemerhatiannya apabila sesetengah haiwan ini disuntik oleh ekstrak yang dihasilkannya mengalami kekejangan, koma dan mati. Ini kerana ekstrak yang dihasilkan Collip amat tulen dan berpotensi menyebabkan pesakit mengalami kejutan hipoglisemia. Pesakit diabetis diajar tentang hal ini dan cara menstabilkan semula kadar insulin ialah menerusi pengambilan gula yang bertindak pantas.

Bagi dunia perubatan, ia merupakan sesuatu yang perlu diraikan terutama selepas Macleod mengumumkan penemuan insulin pada Mei 1922. Tetapi bagi Banting, ia merupakan satu ancaman lebih-lebih lagi selepas Collip enggan mendedahkan bahan rahsia yang digunakan untuk membuang benda asing daripada ekstrak yang dihasilkan.

Semasa Macleod mengumumkan penemuan insulin, Banting tidak ada atas alasan tidak mempunyai wang untuk membeli tiket keretapi. Tetapi bukan Banting saja yang tidak berpuas hati dengan Macleod. Nun jauh di Jerman, seorang lelaki bernama Georg Zuelzer merasakan takdir tidak berpihak kepadanya berkenaan vaksin.

Zuelzer seperti Banting telah melihat keberkesan ekstrak pankreas yang bukan saja menyingkirkan gula dan keton dalam air kencing enam pesakit diabetisnya pada 1908. Ekstrak bernama Acomatol itu dilihat dapat merawat diabetis dengan berkesan dan itu mendorong Zuelzer mempatenkan usahanya itu.

Tetapi seperti Banting dan Best, beliau juga berdepan masalah benda asing dalam ekstrak yang dihasilkannya. Tidak seperti kedua-dua saintis itu, Zuelzer tahu kunci untuk membuang benda asing ialah alkohol dan ini disebut dengan jelas dalam patennya. Dan sama seperti Collip, ekstrak yang dihasilkan beliau pada 1914 amat tulen sehingga mengakibatkan haiwan yang diuji mengalami kekejangan, koma dan mati.

Sebelum sempat resepi Acomatol ditambahbaik oleh Zuelzer, WWI meletus pada musim panas tahun sama. Penyelidikan insulin beliau dihentikan begitu saja dan lebih 20 tahun selepas itu, insulin diperkenalkan kepada dunia. Kisah beliau ibarat drama tragedi Yunani yang diburukkan lagi oleh tindakan Best.

Susulan kemenangan Hadiah Nobel Perubatan yang diterima Banting dan Macleod, beliau tahu Best pasti terasa kerana namanya dikecualikan. Justeru, sebagai tanda berdamai dengan rakan lama penyelidiknya itu, Banting bersetuju membahagikan duit Hadiah Nobel yang diterima sebanyak C$20,000 dengan Best. Tetapi lama-kelamaan, sikap rakannya yang terlalu mementingkan nama mula menaikkan kemarahan beliau.

Selepas Banting terbunuh dalam kemalangan kapal terbang semasa bertolak ke Britain pada 1941, hanya tinggal Best dan Collip sebagai pasukan penyelidik yang menemui insulin. Peluang ini direbut sebaik mungkin oleh Best untuk melonjakkan nama dirinya sebagai individu yang menemui insulin pada musim panas 1921. Sementara Collip yang mengetahui cerita sebenar termasuk rahsia membuang benda asing daripada ekstrak yang dihasilkan memilih untuk berdiam diri.

Disebabkan tindakannya itu, nama Best dikenali dalam kalangan komuniti perubatan Amerika Utara. Tetapi sekali lagi, sejarah insulin yang cuba ditulis semula oleh beliau terjejas. Ini disebabkan pendedahan seorang saintis Romania bernama Nicolae Paulescu telah menerbitkan hasil kerja insulinnya pada musim panas 1921. Bagaimanapun, hasil kerja Paulescu dipandang sepi berikutan pendirian anti-Semitiknya dan peranannya dalam Holocaust di Romania.

Bagi Best, yang layak mendakwa diri mereka sebagai orang yang menemui vkasin ialah dirinya dan Banting. Bukan Zuelzer, Paulescu, Collip atau mana-mana individu lain. Itu merupakan hak dan kerja keras mereka.

Yang pasti, kisah ini juga mendedahkan satu lagi pengajaran: penemuan di makmal perlu dikongsikan kepada dunia luar. Dan ini bermakna kerjasama dengan entiti-entiti berkaliber bagi membolehkan penemuan sebegini bermanfaat kepada manusia sejagat. Sejak era Banting dan Best, pesakit diabetis jenis 1 terpaksa merawat diri mereka dengan menyuntik insulin yang diambil daripada tisu lembu atau babi sebagai hasil sampingan industri daging.

Tetapi semua itu berubah apabila Hospital City of Hope di selatan California dan syarikat farmaseutikal Genentech bersetuju berkolaborasi untuk menghasilkan insulin daripada tisu manusia. Dengan pengumuman tersebut, ia bukan sekadar memenangi kepercayaan orang ramai. Malah, ia menjadikan ramai individu terlibat dalam perjanjian itu sebagai jutawan terutama selepas saham Genentech diniagakan di Wall Street.

Di sebalik penemuan insulin, itu bukan bermakna ia merupakan penawar sebenar penyakit diabetis. Diabetis masih lagi satu penyakit yang tidak dapat diubati dan kronik. Dalam melihat insulin sebagai cara membantu pesakit diabetis, lagi molek dengan meneroka kaedah rawatan silam seperti rawatan yang dicadangkan Ibnu Sina. Siapa tahu, dengan meneroka manuskrip-manuskrip silam, ia dapat membantu mereka untuk jangka masa panjang.

RUJUKAN

Hall, K. (2022, 13 Februari). The discovery of insulin: A toxic story of monstrous egos. The Independent.

Sharofova, M et al. (2017, November). Can Avicenna Help Manage the Diabetes Epidemic in Central Asia?. Central Asian Journal of Medical Sciences.

Epidemic in Central Asia?


Komet 800,000 Kilometer Panjang Berjaya Dicerap Agensi Malaysia

Alam angkasa terbentang begitu luas dengan banyak objek untuk direbut penduduk Bumi. Tidak mungkin semua objek boleh dikunjung secara fizikal. Namun mata kita dengan bantuan teknologi takkan terlepas. Selalu sangat kita dengar tentang kejayaan NASA, CNSA dan ESA, tiga agensi angkasa paling ke hadapan di dunia. Tambah pula satu dunia sekarang sedang terpesona dengan gambar-gambar Teleskop Angkasa James Webb terutamanya gambar cerapan 13 bilion tahun yang lalu. Namun kisah hari ini adalah mengenai kejayaan Agensi Angkasa Malaysia, yang mempunyai sebuah teleskop bersistem (observatory) di Langkawi.

Dan pada 26 Jun tahun ini, teleskop tersebut berjaya mencerap sebuah komet yang pernah menjadi sebutan hangat. Sebelum ulas pasal komet ini, kena faham dulu tentang Sistem Suria. Zaman sekarang makin ramai orang tiada ilmu berbicara tentang angkasa dengan dakyah dangkal kononnya Matahari mengelilingi Bumi yang pegun (tidak berputar). Fakta sebenar adalah, Matahari berputar dan mengelilingi Pusat Galaksi. Semua planet (termasuk Bumi) berputar sambil mengelilingi Matahari.

Sistem Suria pula tidak habis pada orbit Pluto semata-mata. Nun jauh selepas Pluto terletaknya Awan Oort yang bersaiz 7.4 trilion kilometer (Creighton, 2013).

Bayangkan begini. Jarak antara Matahari dan Pluto adalah 5.9 bilion kilometer. Awan Oort pula bersaiz 1,339 kali ganda lebih besar berbanding jarak tersebut. Dalam ruangan Awan Oort ada serpihan-serpihan batu angkasa yang beku. Jumlahnya jangan cakaplah. Silap-silap lebih daripada angka trilion. Kadangkala serpihan-serpihan ini boleh ditarik graviti Matahari, mengambil masa ribuan tahun untuk sampai dan pusing balik sebagai komet yang kelihatan sangat indah.

Awan Oort mempunyai banyak komet yang menarik. Salah satu komet yang dimaksudkan adalah C/2017 K2 (PanSTARRS). Komet ini ditemui pada Mei 2017, dengan ciri-ciri jelas berasal daripada zon Oort. Pada waktu penemuan, C/2017 K2 berada di orbit Zuhal. Ikut jangkaan saintis, C/2017 K2 sudah lama mengembara – barangkali jutaan tahun. Ia akan membuat pusingan mengelilingi Matahari sebelum bergerak balik ke Zon Oort. Dan saintis berpendapat perjalanan pulang ini mengambil masa 18,000 tahun.

Lima tahun selepas penemuan, yakni 14 Julai 2022, C/2017 K2 menyeberangi langit Bumi. Dan pada masa ini, Agensi Angkasa Malaysia ambil kesempatan. Pada ketika C/2017 K2 bergerak 270 juta kilometer daripada Bumi, teleskop bersistem mereka mendapat gambar yang begitu kemas.

Komet ini kelihatan mempunyai ekor yang sangat panjang. Ikut kiraan, ekornya bersaiz 800,000 kilometer. Sangat panjang. Diameter Bumi sendiri baru 12,742 kilometer. Malah diameter Musytari pula baru 139,820 kilometer. Komet ini selamba mendabik dada dengan ekor 800,000 kilometer.

Bagi yang tertanya-tanya tentang komet ini, saintis sudah tahu banyak benda. Komet ini berasal daripada zon yang beku. Namun semakin menghampiri Matahari, kandungan ais purbakalanya akan mula cair dan melepaskan oksigen, nitrogen, karbon dioksida dan karbon monoksida dalam bentuk habuk (Byrd, 2017). Pelepasan gas ini takkan sesekali membahayakan penduduk Bumi. Namun saintis sangat tertarik untuk kaji gas ini kerana asal-usulnya daripada ruangan yang takkan mungkin dicapai dalam tempoh 100 tahun ini.

Jika ada yang bimbang pasal pelepasan gas ini, bawa bertenang. Gas kenderaan kalian jauh lagi membahayakan Bumi daripada gas C/2017 K2.

RUJUKAN:

Byrd, D. (2017, Oktober 2). Farthest active inbound comet yet. Earth & Sky.

Creighton, J. (2013, Disermber 15). The Oort Cloud: How Big Is Our Solar System? Futurism.


Kalau Gusti Tu Palsu, Kenapa Banyak Yang Tengok?

Gusti itu palsu. Sejak daripada bangku sekolah lagi perkataan itu telah kita dengari daripada masyarakat. Walaubagaimanapun, gusti professional masih lagi mengungguli carta dalam bentuk hiburan-sukan yang paling ditonton seluruh dunia.

Acara mega-gemilang WWE, Wrestlemania pada tahun 2019 merupakan antara top 5 jenama acara sukan paling berharga, dengan mencapai nilai jenama 245 million USD (statista.com, 2019).

Persoalannya, kalau betul gusti itu tipu, kenapa masih kekal sebagai sumber hiburan sehingga kini? Pelbagai bidang, seperti politik, media dan perniagaan bertanyakan soalan yang sama.

Walaupun jawapan masih samar, mereka bersetuju tentang satu perkara. Gusti berhasil. Kita selalu cakap pasal demokrasi, iaitu kuasa rakyat. Tapi kita kurang cakap pasal gusti krasi, iaitu kuasa gusti. ‘Playbook’ gusti telah menjadi rujukan pelbagai bidang seluruh dunia terutamanya selepas abad ke-17.

Ketika ini merupakan zaman gelap orang-orang Barat, jadi pelbagai ‘hiburan’ dilakukan untuk mengisi kekosongan dalam hidup mereka seperti teater, sarkis dan sebagainya. Bayangkan, dulu ada pertunjukan bedah manusia, di mana proses membuang ketumbar dilakukan di hadapan orang ramai, dan orang yang nak tengok kena bayar (Williams, Mathews, and D’Amico, 2013).

Masa itu, mana ada lagi ubat bius semua, jadi pesakit ketika proses itu dilakukan. Macam itu pun orang sanggup bayar macam nak tengok Maharaja Lawak secara langsung.

Tapi zaman dah berubah masa dah berlalu. Sarkis dan teater pun dah semakin hari semakin suram sambutan. Namun gusti professional masih lagi mendapat tempat dalam kaca TV dan internet. Syarikat gusti gergasi, WWE ada 1 billion followers dekat media sosial seluruh dunia tahun 2019.

Dekat instagram sahaja, WWE ada 226 million followers, lebih banyak berbanding dengan FIFA World Cup, ESPN, HBO and NHL (corporate.wwe.com, 2019). Selain daripada rancangan gusti mingguan seperti Raw, NXT dan Smackdown, WWE juga ada network sendiri, rancangan realiti, permainan video dan produksi movie sendiri. Tahun lepas (2019), keuntungan WWE hampir $930 million dan walaupun ada 4nc4man pandemik pada tahun ini, WWE berjaya menggandakan annual net incomenya (Thurston, 2020).

Gusti sememangnya membawa impak. Dari segi politik, Abraham Lincoln merupakan bekas ahli gusti, dan Donald Trump adalah ahli WWE Hall of Fame. Malah, isteri kepada pemilik WWE, Linda McMahon berkhidmat di bawah pentadbiran Trump sebagai SME. Di Arab Saudi, antara bisnes pertama yang diberi laluan oleh MBS untuk membuka tapak di Arab Saudi ialah bisnes gusti, di mana WWE berjaya menganjurkan acara gusti menampilkan perlawanan gusti wanita pertama di negara itu.

Sebelum itu pun, Korea Utara juga pernah menganjurkan acara gusti antara Ric Flair dan Antonio Inoki dalam acara kemuncak. Jadi apakah taktik dalam ‘playbook’ gusti yang dipinjam oleh usahawan, ahli politik, raja-raja dan syarikat media untuk menjayakan usaha mereka?

Gusti berbeza dengan gusti professional. Gusti professional mementingkan hiburan dan perasaan penonton. Tidak kira sama ada kita suka atau benci ahli gusti itu, yang penting ialah kita rasai sesuatu.

Dalam gusti ada satu istilah yang dipanggil kayfabe. Istilah ini bermaksud satu proses mempertahankan (maintaining) gusti professional sebagai acara ‘sukan’ dan menyembunyikan rahsia gusti di belakang tabir (Smallman, 2018).

Jadi, kayfabe adalah mempamerkan sesuatu yang palsu itu seakan-akan benar, seperti gabungan fantasi dan realiti. Falsafah inilah yang diguna serata dunia untuk menjual sesuatu produk sama ada polisi, media atau politik.

Kita ambil contoh situasi politik US sekarang. Donald Trump terkenal dengan istilah fake news. Beliau sentiasa memangkah media yang melaporkan berita tentangnya. Beliau juga kerap menyebarkan berita-berita yang diragui kesahihannya.

Soalnya kenapa? Kerana fakta bagi beliau tidak penting, yang penting ialah perasaan para pengundi. Impak kenyataan beliau seperti orang Mexico perogol, nak ‘ban’ orang-orang Islam masuk US, itu semuanya tidak dimaksudkan pun oleh Trump.

Yang penting, kenyataan itu memberikan satu perasaan kepada setiap pengundi tidak kira Demokrat atau Republican. Dengan cara itu, beliau masih relevan dalam ketika menjadi calon sehingggakan rakaman audio beliau dalam bas berkenaan dengan seorang wanita pun tidak mampu menjatuhkannya. Akhirnya beliau menang pilihan raya dan kekal menjadi presiden selama 4 tahun.

Taktik yang sama diguna oleh media-media seperti Fox News dan CNN. Mereka merasakan adalah lebih berbaloi untuk letak 2-3 orang pembaca berita menyuarakan pendapat dan retokrik, berbanding dengan melaporkan secara langsung dan objektif tentang apa yang terjadi.

Siaran-siaran satira seperti The Daily Show, The Late Show ini semua bukan wartawan pun. Mereka cuma ambil berita daripada sumber siaran berita, dan beri pandangan sinis mereka tentang kejadian itu. Kerana yang penting bukanlah fakta kedua-dua belah, tapi apa yang penonton rasakan.

Gusti, porno, Santa Klaus, Marvel, s3nj4t4 nuklear kat Iraq, ini semua palsu. Tapi kenapa masih ada yang mempercayainya? Kerana ikut kata-kata propagandis terkenal ‘Repeat a lie often enough and it becomes the truth’. Sehingga kini, gusti professional berjaya menjadi ‘truth’ dalam dunia realiti kita.

“If you smell what pro wrestling is cookin.”

RUJUKAN:

corporate.wwe.com. (2019, November 3). WWE® Surpasses 1 Billion Social Media Followers. Retrieved from wwe.com: https://corporate.wwe.com/investors/news/press-releases/2019/03-11-2019-230853631

Smallman, J. (2018). ‘I’m Sorry I Love You’ A History of Professional Wrestling. United Kingdom: Headline Publishing Group.

statista.com. (2019). Most valuable sports events brands worldwide in 2019 (in million U.S. dollars). Retrieved from www.statista.com: https://www.statista.com/statistics/253353/brand-value-of-sport-events-worldwide/

Thurston, B. (2020, November 17). Q4 2020 Estimate: WWE will double its annual net income from 2019. Retrieved from wrestelnomics.com: https://wrestlenomics.com/2020/11/17/wwe-q4-2020-estimate-doubling-annual-net-income-from-2019/

Williams, Mathews, and D’Amico. (2013). “Reality Surgery” — A Research Ethics Perspective on the Live Broadcast of Surgical Procedures. Journal of Surgical Education.


Washoku: Budaya Makanan Tradisional Jepun

Washoku, ditulis melalui tulisan kanji sebagai 和食,yang mana perkataan pertama, iaitu ‘wa’ adalah istilah lama yang membawa maksud Jepun atau masyarakat Jepun, manakala ‘shoku’ pula bererti makanan atau makan. Secara keseluruhannya, washoku ini adalah corak pemakanan tradisional Jepun atau makanan tradisional Jepun yang telah menjadi salah satu cabang penting yang membentuk kebudayaan Jepun.

Seperti nama yang diberi, washoku ini menggabungkan pelbagai rasa tradisi melaluinya, yang digambarkan sebagai ringkas, tetapi rumit, dan kelihatan biasa namun mempunyai sentuhan elegan. Jadi, apakah ciri atau kriteria yang membentuk washoku ini? Dan, bagaimana pula trend pengambilan washoku ini di negara Jepun? Artikel ini akan mengupas serba sedikit mengenai apa yang harus kita ketahui mengenai washoku dan kaitannya dengan kebudayaan Jepun.

Ciri-ciri washoku

Perkara asas yang harus kita
ketahui mengenai washoku ini ialah ia bukanlah nama sejenis makanan Jepun,
tetapi sebenarnya merujuk kepada suatu gaya atau corak pemakanan tradisional
Jepun. Tiada definisi standard yang boleh diberikan untuk washoku, namun istilah
washoku ini telah digunakan secara meluas bagi membezakannya dengan istilah
makanan Barat (western foods) atau makanan Cina (Chinese foods).

Salah satu ciri utama bagi
washoku ini adalah gaya ichiju-sansai, yang menjadi asas untuk
pembentukan washoku. Berdasarkan gaya ichiju-sansai ini, washoku
terbentuk melalui empat elemen penting, iaitu nasi sebagai makanan ruji bagi
masyarakat Jepun, sup, aneka lauk-pauk menjadikan hidangan lebih menyelerakan
serta tsukemono iaitu jeruk Jepun. Keempat-empat elemen inilah yang
membawa kepada maksud gaya ichiju-sansai iaitu ‘satu mangkuk sup dan
tiga mangkuk lauk’, yang mana ia merangkumi:

Oleh kerana nasi dan jeruk
merupakan asas kepada hidangan tradisional Jepun, maka hanya satu mangkuk sup
serta tiga jenis lauk tersebut sahaja yang mewakili gaya ichiju-sansai
ini. Daripada tiga lauk berkenaan, satu lauk merupakan lauk utama, manakala dua
lagi lauk adalah tambahan dalam hidangan ini. Para ahli gastronomi juga berpendapat
bahawa masyarakat Jepun cenderung untuk memilih pelbagai jenis makanan dalam
hidangan mereka, yang mana turut membentuk ciri bagi washoku ini.

Perbezaan washoku dengan
hidangan tradisional lain

Washoku ini juga dikenali
sebagai nihonshoku, dan ia adalah berbeza dengan nihon ryōri yang secara
literalnya bermaksud cara masakan Jepun. Nihon ryōri ini kebiasaannya merujuk
kepada masakan khusus Jepun, contohnya seperti hidangan Kyoto dan kaiseki,
iaitu hidangan haute Jepun. Matsumoto, seorang penulis Jepun mengenai hidangan
Jepun, sering menggunakan istilah nihon ryōri ini bagi menunjukkan hidangan
yang berkaitan dengan keluarga diraja.

Ini adalah kerana nihon ryōri
ini merupakan antara hidangan yang mempunyai sentuhan budaya yang tinggi dan
sering dihidangkan di restoran-restoran tradisional. Manakala, bagi washoku
atau nihonshoku pula, ia merupakan sajian asas tradisional Jepun yang menjadi
hidangan di rumah-rumah masyarakat Jepun yang biasa.

Hidangan washoku ini juga
adalah berbeza dengan sajian asas tradisional Korea, meskipun secara dasarnya,
kedua-duanya kelihatan sama. Hidangan asas tradisi Korea juga mempunyai nasi
(bap) dan sup (kuk) sebagai asasnya, kimchi, namul (hidangan sayur), dua jenis
lauk (banchan) serta jang (kicap sebagai perasa). Manakala, bagi washoku,
asasnya ialah tiga jenis lauk-pauk bersama dengan sup, serta nasi dan jeruk.
Ini bermakna asas bagi washoku mempunyai bilangan lauk pauk yang lebih banyak
serta pelbagai berbanding dengan hidangan tradisi Korea. Malah, susun atur
hidangan tradisi Korea juga adalah berbeza dengan washoku, di mana bagi Korea, kedudukan
chopstick dan sudunya adalah pada bahagian tepi, iaitu pada bahagian atas
kedudukan mangkuk sup pada sebelah kanan individu. Sementara bagi washoku,
hanya chopstick yang digunakan, dan ia harus diletakkan pada bahagian paling
hampir dengan individu, iaitu di bahagian bawah mangkuk nasi dan sup.

Kaitan washoku dengan
kebudayaan Jepun

Pada dasarnya, mengikut
definisi yang diberikan oleh UNESCO, washoku ini adalah suatu amalan atau
kebiasaan sosial berasaskan kepada kemahiran, pengetahuan dan tradisi yang
berkaitan dengan penghasilan, pemprosesan, penyediaan dan pengambilan makanan.
Ia adalah berkait rapat dengan semangat dan rasa hormat terhadap alam semula jadi
yang mana ia mempraktikkan penggunaan sumber asli yang semula jadi dalam
penghasilannya. Maksud washoku ini adalah meluas, di mana ia bukan sahaja
meliputi makanan, malah ia turut merangkumi segala aspek budaya dalam
penyediaan makanan tersebut, seperti proses penyediaan, perkakasan yang
digunakan, susun atur meja serta amalan di meja makan.

Pada tahun 2013, washoku telah diletakkan
sebagai salah satu khazanah di dalam senarai Intangible Cultural Heritage
oleh pihak UNESCO. Ini sedikit sebanyak telah menaikkan kembali populariti
washoku dalam kalangan masyarakat Jepun dan menjadikannya lebih signifikan
terutamanya bagi golongan muda di Jepun. Penyenaraian washoku ini adalah
seiiring dengan tujuan utama Jepun bagi menjadikan washoku sebagai salah satu
cabang budaya yang menunjukkan identiti Jepun kepada masyarakat dunia yang
lain. Ini adalah kerana proses penyediaan washoku ini sebenarnya turut memberi
keutamaan kepada empat musim utama di Jepun. Sebagai contoh, gubahan bunga ikebana
serta skrol yang digantung yang termasuk dalam salah satu proses penyediaan
washoku adalah menunjukkan musim tertentu di Jepun.

Berdasarkan pandangan yang diberi oleh pakar
kulinari Jepun, iaitu Naoyuki Yanagihara, beliau menyatakan bahawa terdapat
empat ciri utama yang menjadikan washoku ini tersenarai di dalam Intangible
Cultural Heritage oleh UNESCO, iaitu:

Berdasarkan ciri-ciri inilah, maka washoku
dianggap sebagai salah satu khazanah yang harus dipelihara oleh masyarakat
Jepun dan dikenali oleh masyarakat luar yang lain. Malah, hasil daripada usaha
yang dilakukan oleh pakar kulinari dan chef Jepun juga berjaya mengubah
persepsi masyarakat asing terhadap washoku dan mereka menerimanya sebagai satu
asas hidangan yang semulajadi dan boleh dipraktikkan dalam kehidupan seharian.

Kesimpulan

Washoku sebagai suatu corak budaya dalam
makanan tradisional Jepun telah berjaya membuka minda masyarakat dunia untuk
mengenalinya dengan lebih dekat. Meskipun populariti washoku adalah kurang
memberangsangkan dalam kalangan golongan muda, namun, hasil usaha yang
dilakukan oleh para chef serta pakar kulinari Jepun dalam memperkenalkannya
kembali telah mengubah trend pengambilan washoku ini. Secara kesimpulannya,
Jepun telah berjaya menjadikan washoku sebagai salah satu elemen dalam
menonjolkan kuasa lunaknya (soft power) untuk menarik perhatian
masyarakat dunia.

Rujukan

Farina, F. (2018).
Japan’s gastrodiplomacy as softpower: global washoku and national food security
Felice Farina. Journal of Contemporary Eastern Asia, 17(1),
131–146.

Gabriel, A. S.,
Ninomiya, K., & Uneyama, H. (2018). The Role of the Japanese Traditional
Diet in Healthy and Sustainable Dietary Patterns around the World. Nutrients,
10(173), 1–15.

Ishige, N. (2011). The
History and Culture of Japanese Food. New York, USA: Routledge Taylor &
Francis Group.

Kohsaka, R. (2017).
The myth of washoku : a twisted discourse on the “uniqueness” of national food
heritages. Journal of Ethnic Foods, 4(2), 66–71.

Takahashi, T.,
Nakahigashi, H., Takahashi, Y., Yanagihara, N., & Kakizawa, H. (2014). Charms
of Washoku, Traditional Japanese Cuisine. Tokyo, Japan.